text:
Mandi, nono!
Mandi Bete!
Âstu viodût? Al è rivât l’Autun!
O ai viodût sì! O jeri cumò a fevelâ cun Toni il scovacin, che al scovave vie lis fueis ta la rampe dai handicapâts fûr dal comun.
Handicapâts? Scovacin? Ma cemût fevelistu, nono? Tu varessis di jessi plui politically correct!
Poli… ce? E tu mi domandis a mi cemût che o feveli?
Politically correct, nono: a son chês peraulis che si doprin par no ofindi nissun par resons di raze, di religjon, di gjenar, di forme fisiche, robis cussì.
E ce varessio dit di ofensîf, jo? No ai mighe contât che al dave une scovade ogni vincj peraulis che al diseve? E dut câs nol varès vût di ofindisi, Toni, parcè che e je vere.
Ma no si dîs “scovacin”, nono. Si clame “operadôr ecologjic”, cumò.
Ecologjic, Toni? Ma se al va ator cuntun fûrstrade di vincj agns che altri che “euro sîs”: al sarà un “euro mancul doi”!
Ma no, si dîs “operadôr ecologjic” parcè che al nete l’ambient, di mistîr. E dopo, no si dîs handicapât, ma “diviersementri abil”.
Abil di fâ ce?
Ma no, al è un mût politically correct di dî disabil.
Scolte, frute, un puaret che al va cu la carocele nol è “bon di cjaminâ in un mût diferent”: nol è propite bon! Nol è che al cjamini devantdaûr. E a clamâlu intune altre maniere, tu puedis stâ sigure che no i tornin a cressi lis gjambis!
Al è dome un mût par no fâ sintî un discriminât pe sô cundizion, par no ofindilu.
Cjale, se un si ofint par il mistîr che al fâs, o al è un triestin – che al pense che lavorâ al sedi une brute robe – o al è un stupit, anzit… diviersementri inteligjent! Si disial cussì tal to lengaç poli… poli ce?
Politically correct.
E par furlan, ce saressial?
Politichementri coret.
Politichementri? Ah, cumò o ai capît dut. Al è come in politiche: si cambiin lis robis a peraulis, e la sostance e reste chê! Ancje cuant che a disin “o sbassìn lis tassis” al è “politichementri coret”: e samee la veretât, ma e je dome “diviersementri vere”, come che tu disaressis tu.
✒ Bete Di Spere
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


c: text/html

text:
No sai se in chescj miei intervents o ai fat sul seri une “cuintri storie”. Cuant che mi met a scrivi o pensi di contâ “la” storie, o almancul ce che al è pussibil ricostruî de storie partint des fonts che si consultin. Insome, plui che “cuintri storie”, semplice storiografie.
Chest nol gjave che fasint storiografie a saltin fûr leturis dai fats cetant diviersis di chê che e je la vulgade, che e nas un pôc de volontât di cui che al à il podê sui media uficiâi (celebrazions e gjornâi), e un pôc dal procès di rimozion e di nostalgjie che a fasin part de creazion de memorie.
Tra lis varis liendis che a son stadis creadis ad art par ridusi la impuartance dal moviment des tendopolis, e je chê che lu vûl espression di une minorance di contestadôrs di çampe che a àn sustade la int cuintri la zonte democristiane.
Une altre liende e je funzionâl a fâ viodi che il moviment al jere animât di desideris impussibii e nol jere in grât di capî la situazion, presonîr di slogans cence sostance come chel famôs «Dalle tende alle case».
Cjapìn par esempli la manifestazion dai 26 di Lui dal 1976 a Triest. I verbâi des assembleis nus contin di une decision che e ven a madurî in tantis riunions tai comitâts di tendopoli che a puartin a une assemblee gjenerâl dai taramotâts tal cupolon di Ospedalet, a Glemone, ai 3 Lui (viôt pontade di Jugn, ndr.). Tes riunions che a vegnin dopo, si viôt pardabon il tentatîf des fuarcis di oposizion istituzionâls di metisi insom dal moviment. In particolâr, intune riunion organizative a Trasaghis al ven fûr che i partîts come il PCI e il PSI, lis comunitâts montanis (in chel moment controladis dai doi partîts ros) e i sindicâts a àn decidût di cambiâ la destinazion de manifestazion: no plui denant dal palaç dal podê regjonâl a Triest, come che e veve decidût la popolazion in assemblee al cupolon, ma a Udin. Parcè? Parcè che cussì a saressin lâts lôr a Triest a contratâ cu la Regjon tant che rapresentants dai taramotâts! Ma propit tal verbâl di chê riunion si lei che i delegâts de int ur àn molade un pidade tal cûl a partîts e ai sindicâts. Ai 26 di Lui si son fatis dôs manifestazions: i taramotâts a son lâts jù a Triest, sindicâts e partîts son restâts a Udin. E chei di CL, par no sbaliâ, a àn organizât un pelegrinaç a Madone di Mont…
Ma soredut, al bisugnarès leisi la mozion consegnade tes mans dal president de regjon Comelli la dì de manifestazion. E je une mozion un grum discutude e resonade tes riunions des tendopolis, che e frontave ducj i problemis vignûts fûr tai prins mês di vite tes tendis e e meteve neri su blanc trê cuatri robis che po dopo a son deventadis pilastris de ricostruzion. Vuê al somee che a vedin inventade la aghe cjalde a domandâ une ricostruzion antisismiche, ma di fat a son stâts lôr a tirâ fûr la cuistion viodint che la prime leç regjonâl su la ricostruzion, la numar 17, e dave i prins bêçs par meti in dret lis cjasis ancjemò sù e no stabilive nissun criteri antisismic.
E po dopo, la richieste di esenzion dal militâr o chê di tornâ a fâ sù i paîs dulà che a jerin prin: no jerin utopiis, ma vertencis che a son stadis fatis rivâ ben dentri de stanzie dai botons e a àn fate la storie.
Ma la plui grande e je chê altre leiende, chê «Dalle tende alle case», che a 40 agns a tornin a tirâ fûr cence vergogne – e, a fuarce di menâle, la int i crôt. Framieç des cjartis dal moviment des tendopolis a no ’nd è une che e ripuarti chel benedet slogan, e sì che al è un sfuei dulà che a son segnâts ducj i slogans vosâts a Triest. Il pont 4 de mozion de manifestazion dai 26 di Lui si intitule Sistemazione provvisoria e al bruntule ae Regjon propit pai ritarts te individuazion des zonis dulà tirâ sù lis baracopolis. Ce «dalle tende alle case»! In mês di Lui la int e voleve lis barachis parcè che e saveve che cence al tocjave lâ vie. E al è stât un pecjât, o forsit un delit, che la Regjon no sedi rivade a fâ nuie di chest pont di viste. Cuissà ce rivoluzion che e sarès vignude fûr di Atom, cul prin frêt, se no fossin stâts i taramots di Setembar a salvâi la ghirbe ae Regjon fasint scjampâ la int cu la schene rote. ❚
✒ Igor Londero – Autôr di «Pa sopravivence, no pa l’anarchie» Forme di autogestione nel Friuli terremotato: l’esperienza della tendopoli di Godo (Gemona del Friuli)
CUINTRISTORIE DAL TARAMOT. Setime pontade. La manifestazion dai 25 di Lui: “Dalle tende…” aes barachis!............
No sai se in chescj miei intervents o ai fat sul seri une “cuintri storie”. Cuant che mi met a scrivi o pensi di contâ “la” storie, o almancul ce che al è pussibil ricostruî de storie partint des fonts che si consultin. Insome, plui che “cuintri storie”, semplice storiografie.

robotstxt: allowed

filter: keep


text:
Centridiestre
«Fâ une Uti tant che la provincie cun Udin coordenadôr»
Pietro Fontanini, 65 agns, indotorât in Sociologjie e insegnant, al è stât president de Regjon Friûl-Vignesie Julie dai 3 di Avost dal 1993 ai 11 di Zenâr dal 1994 e po president dal Consei regjonâl, senatôr e par dôs voltis deputât. Al è president de Provincie di Udin dal 2008, confermât dal 2013. Di simpri autonomist e po leghist, al è candidât di Forza Italia, Autonomia responsabile, Identità civica, Lega Nord, Fratelli d’Italia.
Udin tant che “capitâl dal Friûl”. Il dibatiment, su chest teme, al è ferbint. Ce pensial? Cuâl rûl pensial che e vedi di vê la citât?
«Udin e je simpri stade la capitâl dal Friûl, ma e à di dimostrâlu. Vuê e je la citât de salût, de energjie nete e vie indevant, ma no à un rûl pal Friûl. Cemût vêlu? Puartin a Udin la Agjenzie europeane pes lenghis mancul pandudis; fasìn, come in Catalogne, la Cjase de identitât furlane, par fâ viodi e capî che achì al vîf il popul furlan; sburtìn ancjemò di plui sul turisim. Tra l’altri, o vin tal palaç Patriarcjâl la colezion di sculturis di len plui siore de Europe».
In ce relazion aie di metisi cul teritori?
«O speri che si puedin ricomponi lis Unions teritoriâls intercomunâls di mût che si torni a vê une aree vaste che e sedi tant che dut il teritori de atuâl provincie di Udin. In cheste suaze, Udin e à di vê un rûl di coordenament».
Cuâl pês aie di zuiâ in Regjon?
«Cu la Regjon i rapuarts a àn di jessi tornâts a ecuilibrâ: la Zonte di Debora Serracchiani e à lavorât pe grande part par Triest, dant sburt al puart e rindint pussibil dome par cheste realtât la citât metropolitane. O vin di cuintribelançâ chest. Si à di lavorâ par che al Friûl i vegni ce che i spiete».
Ce pensial di fâ pe lenghe e pe culture furlanis?
«Te Cjase de identitât furlane che o pensi, la culture e la lenghe furlanis a àn di vê une impuartance strategjiche, par contâ ancje par mieç di lôr ce che al è il Friûl. Nol covente inventâ nuie, baste copiâ ce che al è stât fat in Catalogne».
Su cuâi fronts pensial di intervignî in maniere prioritarie in câs di elezion?
«Par prin, al tocje meti a puest lis stradis, i marcjepîts e lis lûs, che la int e à dirit di vê chestis robis a puest. Po e je la cuistion de sigurece: o tornarai a puartâ i vigjii sot il control dal Comun e no de Uti, e si varà di fâ ancje cualchi convenzion cu la vigjilance privade, come che a àn fat a Pordenon. E po tocje tornâ a fâ la citât atrative dal pont di viste comerciâl, ancje cu la promozion dal teritori».
di Antonella Lanfrit


text:
«Quasi tal miez del canâl di S. Pieri, parsore la ville di Cercivint, si viôt une montagne verde che i dìsin la Tenchie. Là sù in alt al è un biel pradissit in forme di chiadin, dulà che jè vôs che vignìssin une volte a ballâ lis striis di Gjermanie. E’ capitàvin ogni joibe, la mattine a buinore, prime che sunàssin dì lis chiampanis di S. Nicolò di Paluzze. Vistudis a blanc, cun t une velette rosse sullis strezzis biondis ingroppadis su la cope come une brotule di chianaipe, sintadis sun t une file di nuvulutis d’aur e d’arint, svolàvin jù vongolant di montagne in montagne fin dulà che nass la Bût».
Cussì e scriveve, un secul e mieç indaûr, Catarine Percude (1812-1887), la vôs plui alte (parie cun Federico de Comelli) de prose furlane dal Votcent, intal incipit de sô conte salacor plui biele, Lis striis di Gjermanie. La «contesse contadine», sicu che e je stade clamade, e fo une personalitât une vore interessante pai siei timps. Nobile che no si tirà mai indaûr cuant che i tocjà di mandâ indevant la tiere di famee (in chel di S. Laurinç di Manzan). E, intal stes timp, persone studiade, plene di interès, tant di vê une corispondence seguitive cui inteletuâi de epoche: Francesco Dall’Ongaro e Carlo Tenca e rapuarts culturâi cun Aleardi, Carducci, Valussi, Tommaseo. E di dedicâsi a la scriture, robe no facile par une femine in chei timps. E cun di plui, a la scriture in lenghe furlane.
La sô prose e je vualive, sclete e frescje, sicu che si pues preseâ inte citazion culì par sore. Là che leiende e mît a nassin de osservazion rigorose de nature e des sôs manifestazions.
Bindo Chiurlo al à vût scrit di jê: «l’inspirazion intime e concentrade e passe intal stîl e intai sunôrs, pe aderence strete de forme al pinsîr, pe cuasi assolude perfezion de lenghe e dal stîl». E Amedeo Giacomini al cjatave in jê «une gracie, des voltis ruspie, ma plui dispès maliconiche, un pudôr dai sintiments che al somee tipic des feminis furlanis di ogni timp, un sens dal dolôr e dal rispiet di se vonde inimitabii».
Se Catarine e rapresente lis feminis furlanis di ogni timp, ancjemò plui di marcâ al è il fat che une di chestis feminis e vedi cjatade la voie, la vene e il talent di scrivi. Cuasi di inventâ la prose furlane.
Laurin Zuan Nardin
CULTURE – LA FABRICHE DAI… LIBRIS. Catarine Percude, “Lis striis di Gjermanie”............
«Quasi tal miez del canâl di S. Pieri, parsore la ville di Cercivint, si viôt une montagne verde che i dìsin la Tenchie. Là sù in alt al è un biel pradissit in forme di chiadin, dulà che jè vôs che vignìssin une volte a ballâ lis striis di Gjermanie. E’ capitàvin ogni joibe, la mattine a buinore, prime che sunàssin dì lis chiampanis di S. Nicolò di Paluzze. Vistudis a blanc, cun t une velette rosse sullis strezzis biondis ingroppadis su la cope come une brotule di chianaipe, sintadis sun t une file di nuvulutis d’aur e d’arint, svolàvin jù vongolant di montagne in montagne fin dulà che nass la Bût».


text:
Triest - Sant Just
Fin de Preistorie, il cuel al ve un cjistielîr che in ete romane al fo sît di un centri urban impuartant, conservât in part ancje in dì di vuê. La fuartece, fate in ete medievâl dai venezians, e fo butade jù dal 1381 par volê dal patriarcje di Aquilee e dome dal 1470 Fidrì III di Asburc al tornà a fâle sù. La republiche venite dal 1508 al 1509 e tornà a paronâ su Triest, e rinfuarcì lis difesis e, tornade ae Cjase di Austrie, i lavôrs a lerin indevant fin che dal 1630 si faserin i grancj bastions e dai mûrs di colegament.
Par secui il cjistiel al fo il sît di un cjapitani imperiâl che al guviernave la citât e al ve une grande impuartance strategjiche fintremai la ultime vuere. Il cuel al à ancje la catedrâl, dal secul XIV e dedicade a sant Just, fate sù su lis ruvinis di dôs glesiis, une basiliche dal cuint secul (nassude sui rudinaçs di un templi capitolin) e chê altre dal secul XI dedicade ae Assunzion de Vergjine, cuntun sacrari in onôr di sant Just. La tor dal cjampanili e je dal 1337.
Par secui il cjistiel al fo il sît di un cjapitani imperiâl che al guviernave la citât e al ve une grande impuartance strategjiche fintremai la ultime vuere. Il cuel al à ancje la catedrâl, dal secul XIV e dedicade a sant Just, fate sù su lis ruvinis di dôs glesiis, une basiliche dal cuint secul (nassude sui rudinaçs di un templi capitolin) e chê altre dal secul XI dedicade ae Assunzion de Vergjine, cuntun sacrari in onôr di sant Just. La tor dal cjampanili e je dal 1337.


text:
O vevi dome cutuardis agns cuant ch’o cjapài cussience ch’a si pues pierdisi par simpri. Al jere cuant che, pe prime volte, o fevelaj cul Vecjo.
‘…Chiste a è propi biele! – i disevi – La plui biele di dutis chês che tu mi âs contadis. Ma parcè no mi contitu di chê robe che a disin che tu sâs? La storie da lis animis.’ Nol sameave masse content di chiste richieste, a judicâ de sô muse. Ma mi rispuindè: ‘Lis animis a son come fûcs. A viodilis, a son bielissimis: ognidune a colôrs diferens; e ognune a bruse viers une certe direzion, che al è el scopo da la lôr vite. A costin tant parcè che in bande di sedi bielis a van benissim par scjaldâ d’Unvier’.
‘Ma alore si podin comprâ?’
‘Sigûr! Cualchi malandrin lis robe e lis vent. Lu clamin el’
‘Marcjadant di animis!’
‘Infati. E se cualchidun al liberàs lis animis da lis gabis specialis dulà che a son siaradis, lôr a tornaressin dai lôr parons umans, tornantji la gjonde e la vitalitât che a vevin pierdût.’
La storie dal Vecjo mi lassà di stuc, ma ma la dismentai fintremai che, agns dopo, une dì la mê cjare nonute si inmalà di un mâl strani che le lassave cidine, smuarte. No jere plui jê… al jere come se a ves pierdût la anime. A decidei di partî pa la ricercje da la sô anime, e di dutis chês che a jerin stadis robadis.
Tai mei viaçs a viodei tantis citâts e paîs, in lunc e in larc, e o cognossei tante int. Une sere o rivai ta une fieste di paîs, dulà che a jerin tancju gaugârs. O stavi cjalant amirât lis lôr brauris, cuant che un di lôr al ferme dut cuntune berlade, si met sul palc devant di ducj e al scomence a contâ la sô vite. Al jere propit un tipo strani; intant che al si svantave di ce che al veve fat, al faseve chistu ridi cjanin. O fasevi fature a cjalâlu, di tant che mi sameave che al ves cualchi rodele fur di puest.
A un ciert pont, al va daûr dal palc e al sposte cierts telons neris, e – sorprese! – daûr dai telos a son gabiots cun fûcs dentri… fûcs a slavìn, bielissims, e di cussì tancj colôrs, e colôrs mai viodûts prime, che no si rivaressin nancje a descrivi.
Profitant dal fat che al jere zirât di chê altre bande, mi svicinài a un dai gabiots. A cjalài i fûcs che a jerin dentri e a disèi sot vôs, dolcementri, che o jeri lôr amì e che a ju varès liberâts. Ô vierzej el gabiot ma lis flamis si slungjarin e a mi scotarin la ponte dai dêts. Sberlufît, o cjalài i fûcs, cussì biei ta lis lôr gabis. Ma mi samearin miei nemîs, pronts a scotâmi ancjemò se mi fos svicinat di plui.
E alore chê vôs soradine e berlà viers di me: ‘Stupit fantat! No esistin gabis pa lis animis! A è dome la pôre ca lis ten presonîris! Cumò ti si voltin cuintri, parcè ca no an voie di sedi liberadis!’
di Basilio Palombâr


text:
“Il document di chel lontant 28 di Avost dal 1974 al anticipave di 40 agns ce che finalmentri si à sintût a dî ancje in Vatican di pape Francesc: che il pastôr al à di vê intorsi l’odôr des pioris (cence ciapâ sù la puce dai cjastrons! i zontarès). Nô di Glesie Furlane no si contìn mai – al ven ordenât te Sacre Scriture di no contâ mai il popul di Diu (1 Cronachis 21,1ss) e o sin ancje nô une porzion di chel popul. Ma vuê o podìn dî che dongje dai predis Glesie Furlane e à ancje tante altre int, laics che nus stan dongje come voaltris usgnot” al à viert cussì bonsignôr Roberto Bertossi, president di Glesie Furlane, l’incuintri pal aniversari di fondazion dal grup, nassût di chel befel firmât ai 28 di Avost dal 1974 a Zui. “A son chês robis che tu fasis sul moment, cence pensâ che a puedin deventâ storie” al è stât il coment di pre Laurinç Dentesan che al è intervignût te stesse catedrâl par memoreâ chê zornade “A son passâts 40 agns, une vite interie di bataiis, che la jerarchie e à sopuartât plui che supuartât! Ma o vin rivât a fâ tantis robis distès, ancje se al è tant ce fâ e scombati inmò”.
A son restâts dome lui e pre ‘Sef Cjargnel, che o vin intervistât sul numar di Avost, di chei 10 o probabilmentri 12 predis che in chê dì a àn protestât cuintri dal ‘No’ dai vescui Battisti e Pizzoni che no àn volût celebrâ la messe par furlan. “O jerin dome predis, dome cjargnei, nancje un talian: dulà jerial il probleme? Ma no àn volût e alore no vin podût tasê: mal viôt inmò l’arcivescul Battisti, che nol saveve plui di ce fâ di nô. Al è passât cualchi secul de ultime volte che un trop di predis al veve preparât e lassât suntun altâr un document di critiche: al jere dal 1054 a Costantinopoli cuant che la Glesie ocidentâl e je lade a protestâ cuintri dal Patriarcje de Glesie orientâl e lu à scomunicât. Noaltris no vin scomunicât nissun, ma une azion cussì fuarte e je restade un fat unic te storie de glesie resinte” al à continuât pre Laurinç “Resonant su chel document che o vin lassât sul altâr prin di lâ vie cence concelebrâ la messe, e che vuê pre Roman nus à tornât a lei, mi somee che no vevin scrit tant mâl”.
Pre Laurinç al è lât indevant ricuardant i antefats (la mozion dal Clero dal 1967, firmade di 529 predis e scjafoiade dal democristian Toros, che al à ricatât il vescul Zaffonato obleantlu duncje a fâle ritirâ; lis primis messis e lis primis traduzions par furlan, ndr), ma ancje lis conseguencis di chel befel (“No stait a vê pôre: in curie al è dut conservât cun precision…”) e i oms che a àn compagnade la storie di Glesie Furlane: dal ‘patriarcje’ pre Checo Placerean, a pre Antoni Beline, ma ancje al arcivescul di Gurize Pieri Cocolin, furlan, che par prin al à dât il so permès par scomençâ a tradusi il prin messâl.
E intant che la vôs di pre Laurinç ogni tant e tremave “No varès pensât, ma vuê o scuen ameti che un pocje di emozion le ai!” la tante int (a jerin ancje il president de Provincie di Udin Pietro Fontanini, il conseîr regjonâl Claudio Violino e i sindics di Listize Geremia Gomboso e di Cjarlins Diego Navarria, ndr) che e à jemplade la catedrâl di Zui e scoltave cidine chest viaç te storie no dome de glesie o di Glesie Furlane, ma di dut il Friûl.
Dopo i Gjespui cjantâts pe ocasion, al è intervignût ancje il prevost di Zui Giordano Cracina che al à sierât cun ‘trê peraulis’ come che al à dit lui “La prime: un agrât di cûr par ducj chei che si sintin furlans, che a àn viodût in chest trop di nestris confradis il coragjo, la fuarce e ancje la pazience di sopuartâ la nestre Mariglesie che cualchi volte e je ‘matrigne’, ma che e je simpri la nestre mari. Duncje un agrât par dut ce che o vês fat in chescj 40 agns: o pensi che al è un compliment che ducj a puedin fâus cul cûr traviers la mê bocje. La seconde peraule e je une sperance: o pensi che bisugne capî di jessi come il levan e il sâl. Se il sâl al reste dûr e no si disfe te aghe nol puarte il savôr a dute la aghe. E se il levan nol fâs fermentâ la paste, chel pan nol jeve. La sperance duncje e je che te glesie che e vîf in Friûl o podedis jessi chest sâl e chest levan. E par ultin un invît: us invidi fin tant che o sarai prevost di Zui ogni an a fâ l’aniversari achì, ogni 28 di Avost come che si fâs pal complean. O cirarìn di dâi risonance inmò plui grande in mût che cheste testemoneance che si trasforme in compliment e in sperance par che dute la Glesie dal Friûl e puedi cjapâ il savôr de sô identitât, de sô fede e de sô culture, e traviers cheste presince di preiere, di testemoneance e di amicizie e podedi realizâsi ancje par ducj noaltris»! ❚
Christian Romanini
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Dopo la fieste di Cjasielis di Mortean ai 9 di Otubar, o vin sintût il diretôr dai programs di Radio Onde Furlane, Mauro Missana.
Parcè cheste dificoltât?
«No crôt ai complots o robis dal gjenar, in chest sens o soi razionâl e realist. Dispès si dismenteìn che e je un grum di ignorance su chestis tematichis. Il probleme nol è il furlan come lenghe tout-court, ma une consapevolece di jessi europeans, plurilengâi, e cuntune proprie identitât. Sei a nivel di politiche che di societât no mi somee che o sedin madûrs par rivâ a cheste tape impuartante, ma o scugnìn fâlu, ancje par sorevivi a nivel economic e jessi plui fuarts. Dut câs, tornant a Onde Furlane, di dificoltâts a ‘nd à vudis tantis in 30 agns sedi par cause di cui che al è lât vie sedi ancje tra di noaltris che o sin restâts. Chest si zonte a di une indiference des autoritâts, cuant che no nus dan cuintri… Par fortune cualchidun al è de nestre bande e al ricognòs la nestre impuartance».
Parcè isal impuartant che ROF a resti in pîts?
«Al è impuartant parcè che e je simpri stade la uniche vere vôs che e à testemoneât une sensibilitât diferente, doprant une lenghe e ancje un mût di jessi diviers di altris media che a jerin furlans dome di non. Ma no vin dismenteât ancje di viodi la evoluzion di une societât diventate simpri plui multiculturâl. Fevelant di musiche o ricuardi dome il «Premi Friûl» une vere farie pai nestris musiciscj, la organizazion di «Suns», festival european des minorancis linguistichis, la etichete «Musiche Furlane Fuarte». E po di ca a son passadis dutis lis realtâts culturâls dal Friûl
Tai ultins agns a son nassûts ancje progjets pes scuelis e i zovins come «Radio dîs o «Radio Ator». Ma no mi impensi nancje jo dut ce che Onde Furlane e à fat…»
Ce rispueste vesio vût a Cjasielis?
«La int e à testemoneât il so afiet plui voltis, cu la fieste di Mortean, ma ancje cun telefonadis, par strade, su Facebook, cun e-mail e letaris. Tancj nus domandin ce che o vin intenzion di fâ, nus disin che guai se o mancjìn. Al fâs plasê, ma si scugne lâ indenant e par chest o domandi un jutori ae societât furlane. So o vessin di cambiâ nol sarà facil dâ un servizi come chel di cumò, cul unic notiziari fat par furlan e 16 oris di programs in dì. Cui lu fasial in Friûl? E po a son ducj chei che nus scoltin ator pal mont. Ma, forsit tancj si dismentein che Onde Furlane e je ancje un puest di vore par siet di lôr, plui une schirie di colaboradôrs. A son lavoradôrs che a àn spudât balins parcè che i crodin. Ancje chei no militants. Ai furlans ur domandìn che a fasin pression, che a scrivin, che a tabain ator».
La campagne «Viva Onde Furlane» e continue cu lis donazions sul CC postâl n. 18955336, intestât a Informazione Friulana, via Volturno 29, Udin.
Mauro Della Schiava
CULTURE – Viva Onde Furlane............
Dopo la fieste di Cjasielis di Mortean ai 9 di Otubar, o vin sintût il diretôr dai programs di Radio Onde Furlane, Mauro Missana.


text:
La storie di Alex e Sara e je dome la ultime pagjine di un procès che al sta puartant Stele a rinassi. Za tai agns ’90 une zovine che e tornave de Francie, Patricia Blasutto, fie di emigrants furlans, e veve provât a tirâ dongje energjiis e ideis par tornâ a dâ vitalitât al borc. Ma i timps no jerin madûrs e “Pat di Stele” e veve scugnût rindisi (ancje se e reste a vivi in Friûl e e lavore simpri pe sô comunitât). Di un pôcs di agns Stele dut câs e je tornade a jessi vive in gracie di une associazion, “InStele”, che e à metût dongje ducj chei che i vuelin ben a chest paîs e a vuelin judâlu a risurî. In prime file, a animâ la associazion a son artiscj come Toni Zanussi e Dino Durigatto: il prin, pitôr di nomee internazionâl, al à sielzût chest borc par vierzi il so laboratori e ca sù al à fat vignî artiscj di dute Europe che a àn inmaneât une situazion creative plui uniche che rare, une “Via Crucis” al viert che e presente oparis di 15 artiscj talians, austriacs e slovens. Il simbul stes, a partî dal sogjet, di un paîs che al jere muart e che al à voie di tornâ a vivi. La “Via Crucis”, inaugurade dal vescul Mazzoccato, e je visitade di tancj che a rivin ca sù par viodi cetante pâs e bielece che a puedin platâsi tal mieç dal bosc e de nature. E l’an passât par doi dîs tal mieç dal Istât la borgade e je tornade a jessi plene di centenârs di personis che a son rivadis a Stele par scoltâ Toni Capuozzo che al fevelave des sôs esperiencis in teatris di vuere.
Capuozzo al è stât cussì colpît de realtât di chest puest e de ativitât de associazion che al à imbastît un biel rapuart cun lôr, e al à acetade la presidence onorarie dal sodalizi a flanc de presidente efetive Gabriella Fadini. Il rûl de associazion nol è dome chel di fâ rivivi Stele, ma ancje chel di puartâ elements di provocazion artistiche e inteletuâl inte plane, soredut a Tarcint dulà che la “Perla del Friuli” si niçule masse sul sô passât culturâl e no je in stât di proponi iniziativis di grande prospetive pal avignî. E cussì a Nadâl dai boscs di Stele al è “plot” su Tarcint un arbul une vore origjinâl, “l’Arbul dai Libris”, un tronc dulà che al è stât gjavât fûr il puest par tignî dentri libris. Si trate di un esperiment di chel che i inglês a clamin “bookcrossing”, ven a stâi la condivision di libris che e je ancje la condivision di risorsis, di savê e di cognossincis ma soredut di dutis lis emozions che la leture nus pues regalâ.
La riconcuiste di Stele, la plui vivarose borgade di Tarcint, e va cuindi indevant a sbreghebalon, e su par chei monts si prepare une altre novitât. Une famee di emigrants furlans in Francie e à sielt propit la zone de antighe scuele elementâr sdrumade daspò dal taramot dal 1976 par tirâ sù la sô cjase. La famee di Augusto e Graziella Franz, lui nassût a Tarcint tal 1937, jê di Gjenue, e vignarà a stâ in Stele cui lôr fîs Laurent e Valerie daspò une vite passade a Le Grand Mesnil, dongje Parîs. E cussì i abitants de borgade a tornaran a jessi un numar a dôs cifris: alore sì che si podarà scomençâ a dî che e sta tornant la Biele Stele di une volte. ❚
Walter Tomada
E torne a nassi la borgade plui sflandorose di Tarcint............
La storie di Alex e Sara e je dome la ultime pagjine di un procès che al sta puartant Stele a rinassi. Za tai agns ’90 une zovine che e tornave de Francie, Patricia Blasutto, fie di emigrants furlans, e veve provât a tirâ dongje energjiis e ideis par tornâ a dâ vitalitât al borc. Ma i timps no jerin madûrs e “Pat di Stele” e veve scugnût rindisi (ancje se e reste a vivi in Friûl e e lavore simpri pe sô comunitât). Di un pôcs di agns Stele dut câs e je tornade a jessi vive in gracie di une associazion, “InStele”, che e à metût dongje ducj chei che i vuelin ben a chest paîs e a vuelin judâlu a risurî. In prime file, a animâ la associazion a son artiscj come Toni Zanussi e Dino Durigatto: il prin, pitôr di nomee internazionâl, al à sielzût chest borc par vierzi il so laboratori e ca sù al à fat vignî artiscj di dute Europe che a àn inmaneât une situazion creative plui uniche che rare, une “Via Crucis” al viert che e presente oparis di 15 artiscj talians, austriacs e slovens. Il simbul stes, a partî dal sogjet, di un paîs che al jere muart e che al à voie di tornâ a vivi. La “Via Crucis”, inaugurade dal vescul Mazzoccato, e je visitade di tancj che a rivin ca sù par viodi cetante pâs e bielece che a puedin platâsi tal mieç dal bosc e de nature. E l’an passât par doi dîs tal mieç dal Istât la borgade e je tornade a jessi plene di centenârs di personis che a son rivadis a Stele par scoltâ Toni Capuozzo che al fevelave des sôs esperiencis in teatris di vuere.


text:
DICEMBAR – PRIME PAGJINE. EDITORIÂL – Blanc o neri, se al è bon nol fâs mâl. Il Rosatellum invezit ti bruse i budiei / (L)INT FURLANE. E cumò, anìn di gnûf a vinci / La Catalogne in spiete / PAGJINE 2 – Une Cuintristorie che e je Storie. Presentât il libri di Angelo Floramo su pe Prime Vuere Mondiâl il Friûl / Voltâ Antoni Beline par talian, la mê opinion (contrarie) / Europe e Friûl: lis memoriis di Gianfranco Ellero / PAGJINE 3 – Sapade/Plodn biadelore in Friûl! La buine gnove tant spietade e je rivade | Il “bentornade” a Sapade/Plodn | Merits e fortunis / COGNONS DAL FRIÛL / La Provincie di Udin e da ae Universitât di Udin la Cjasute dal Tresinte, che e sarà intitulade a Marzi di Strassolt / PAGJINE 4 – Fâ il boscadôr… par sport. Interviste a Michael Del Pin, campion di “timbersport” / CJARGNE. La fieste dal cjalcin. Borc di Dasaiis di Prât / «Zûc de ocje» pai fruts: ve la seconde edizion / NETITI LA LENGHE / PAGJINE 5 – Il gnûf president de Consulte provinciâl dai students: fra i impegns chel pal furlan, ma cun prudence / La Fondazion Friûl e sosten Piccolipalchi, il teatri pai fruts / UN BLANC E UN NERI. 7e pontade. Alì dai voi… verts / PAGJINE 6-7 – IL LUNARI DI DICEMBAR – SIMPRI BOGNS. Riedo Pup. Par un pêl, Udin, 1975 / LA POESIE. L’an invecjât è fat agonizant / RICETE. Cogorda e pan bagnat – Coce e pan bagnât / DI MANGJÂ CHEL MÊS CA / A NADÂL / LA PARABULE DAL MÊS. Il gustâ nuviçâl / IL PERSONAÇ STORIC. Virginia Tonelli, Cjistielgnûf / NO SON PERAULIS PAR VECJOS. Wienerschnitzel / CUATRI RIDADIS / PAGJINE 8 – SLOVENIE. Pahor tornât a elei president, al cale però l’interès dai eletôrs / FRIÛL EUROPE. La assemblee gjenerâl de ELEN a Valencia, i dirits linguistics in rêt / PAGJINE 9 – SCOMENCÂTS PAR FURLAN. Il Signor dai Anei / NO PAR FURLAN… MA BOGNS. Folk Souvenir, l’elegant «tropicalisim maiorchin» di Joana Gomila | ‘La causa dei popoli’, tra informazion e documentazion / Franco Giordani nus acompagne intun viaç pai trois dal Cjanâl de Ciline, cul so gnûf album “Truòisparìs” / PAGJINE 10 – «Al covente snait par fâ lâ indevant la leterature furlane» al dîs Raffaele Serafini, vincidôr dal San Simon 2017 / Un mont di tocs cu la gnove etichete e rêt artistiche furlane Toks World / Il prin album: “Succederà” di Giordano Gondolo / CE MÛT CHE SI LEI LA GRAFIE FURLANE / PAGJINE 11 – Missus al torne in Patrie just pal Avent / IL FERÂL. La conversion in Cjargne / PAGJINE 12 – IN CHÊ DÌ. LA ZORNADE DI UN FURLAN DAL POPUL CJAPÂT DENTRI TAL TRAMAI DE STORIE – 10e PONTADE. Sigurd e je la sclave di Ansfrit, siôr langobart di Reunie (Ruvigne) che al aspire a deventâ re dai Langobarts. Al è l’an 698. Svuarbât, al sarà condanât a finî la vite su la tor parsore dal Tiliment. | Il 698 in Friûl: fin de autonomie | Il 698 tal mont: a rivin i Araps //
*** I articui a son disponibii fracant sul titul. Buine leture.


text:
La crisi e muart fuart ancje in Friûl e e met in pericul in maniere progressive dut il sisteme economic e sociâl, che al tire a disfiliâsi cu lis continuis e gnovis situazions di dificoltâts aziendâls. Di pôc, il president de Cjamare di cumierç, Giovanni Da Pozzo, al à descrit – plui “a numars” che a peraulis – la puartade de crisi. Intal prin trimestri 2013 a son nassudis 2.053 impresis (1,2% a pet dal periodi analic dal an passât) a front di 2.931 cancelazions (-3,7%), intant che 464 realtâts (che a operin soredut intai setôrs dal cumierç e dai servizis aes impresis) a son jentradis in disfasiment e licuidazion. Ma dai dâts Unioncamere si dedûs che il sisteme al è ancjemò in dificoltât grave ancje pal fat che i faturâts e la produzion a son sdrumâts un pôc in ducj i setôrs (costruzions su ducj, cul -17%; ma ancje il manifaturîr, cul -6,5% nol scherce), cu la ecezion dome dal vitivinicul. O sperìn – passaitnus la batude – che il risultât positîf dal compart nol sedi peât a un aument dai consums de bande di cui che al bêf par dismenteâ lis propriis disgraciis o par consolâsi…
Tra lis causis principâls de situazion di dificoltât des impresis, si denunzie di timp in particolâr il “credit crunch”, o sedi la dificoltât cressinte di acès al credit de bande des impresis. Chest, par altri – insiemi cui tant sbandierâts e spietâts, ma fin cumò ancjemò no disblocâts, paiaments de aministrazion publiche aes impresis creditoris – nol fâs altri che alimentâ un cicli pervers: la mancjance di licuiditât e impedìs aes impresis di paiâ i propris furnidôrs che, a lôr volte, a viodin indebilîsi in maniere progressive la lôr situazion fin a jentrâ in crisi. E cussì vie, cuntun efiet domino distrutîf, che al glot – ae fin dal percors – ancje lis realtâts plui sanis.
Sot acuse al finìs cussì cence fal il sisteme bancjari, di plui parts acusât di vê rinunziât di timp a fâ il propri mistîr – o sedi assumisi la ativitât di risi dal credit sostignint il sisteme produtîf – a dut favôr di invistiments plui trancuîi. La acuse, insume, e je chê di vê cjapât i bêçs che ur à cuasi “regalâts” la Bce e vêju invistîts in titui di Stât o cun rindiments a un tas profitevul e sigûr, pluitost che lâ a poie des impresis, cun risultâts incierts.
Dal rest – si pare il sisteme bancjari in câs di dinei di credit aes impresis – il mont creditizi al à di rispuindi ai criteris imponûts dai varis “nivei” dai acuardis di Basilee. E cussì, ducj cu la cussience a puest, si pues procedi viers il precipizi.
Al è vêr però che la lungje crisi internazionâl e à mandât sensibilmentri in piês la cualitât dal credit, ancje a nivel locâl. Osservatori favorît, in chest câs, al è il sisteme des Bancjis di credit cooperatîf, propit parcè che al è inlidrisât sul teritori li che al opare. A front di un aument dal 1,2% de racuelte globâl (8 miliarts di euros) e di un +0,9% de masse operative (13 miliarts), il sisteme cooperatîf al à regjistrât un +0,5% intai impleis (5,2 miliarts), intant che la cuote dai credits a soference (218 milions) e des partidis deterioradis (419 milions) a son cressûts l’an passât in maniere rispetive dal 19,4 e dal 24,4 par cent. I dâts si comentin bessôi.
Al è ancje vêr – e lu certifichin i dâts a nivel talian – che si à assistût dilunc dai ultins agns a une colade verticâl des domandis di prestits de bande di impresis e fameis (in primis i mutuis par compra la prime cjase, cun riflès pesants ancje sul compart edilizi e imobiliâr), che in tancj câs no je peade dome al credit crunch ma ancje a une tindince a rinviâ – de bande di impresis e fameis – i invistiments, in spiete di timps miôr. A nivel locâl, un piçul colp in plui ae fiducie dal sisteme bancjari a àn contribuît a dâlu i câs di chei che a son stâts za tornats a batiâ in maniere scherçose “leasing subprime” (i contrats di leasing indicizâts) de Hypo Alpe Adria Bank (che par jê cumò si zonte ancje la inciertece sul futûr, stant che la proprietât austriache e sarès intenzionade a abandonâ l’afâr talian) e de borascjade su la Bancje Popolâr di Cividât, pal câs di cualchi afidament, che su chei e indaghe la magjistrature.
E alore? E alore nol reste che sperâ intal sbloc dai paiaments de aministrazion publiche, intun rûl plui incisîf de “politiche” (massime dopo sierade la procedure di infrazion de bande de Ue), ancje a nivel regjonâl, intun rûl rinfuarçât dai struments di cuintrigaranzie (Confidi, e v.i.) a poie des impresis e des fameis, consintintjur une bocjade di ossigjen e judantlis a recuperâ fiducie. No son esercizis di stîl, si trate di fâ sorevivi il teritori. ❚
Linux
Il Friûl in cercje di fiducie intal sisteme bancjari locâl............
La crisi e muart fuart ancje in Friûl e e met in pericul in maniere progressive dut il sisteme economic e sociâl, che al tire a disfiliâsi cu lis continuis e gnovis situazions di dificoltâts aziendâls. Di pôc, il president de Cjamare di cumierç, Giovanni Da Pozzo, al à descrit – plui “a numars” che a peraulis – la puartade de crisi. Intal prin trimestri 2013 a son nassudis 2.053 impresis (1,2% a pet dal periodi analic dal an passât) a front di 2.931 cancelazions (-3,7%), intant che 464 realtâts (che a operin soredut intai setôrs dal cumierç e dai servizis aes impresis) a son jentradis in disfasiment e licuidazion. Ma dai dâts Unioncamere si dedûs che il sisteme al è ancjemò in dificoltât grave ancje pal fat che i faturâts e la produzion a son sdrumâts un pôc in ducj i setôrs (costruzions su ducj, cul -17%; ma ancje il manifaturîr, cul -6,5% nol scherce), cu la ecezion dome dal vitivinicul. O sperìn – passaitnus la batude – che il risultât positîf dal compart nol sedi peât a un aument dai consums de bande di cui che al bêf par dismenteâ lis propriis disgraciis o par consolâsi…


text:
Senjam Beneške Piesmi Senjam Beneške Piesmi, musiche slovene zovine e fuarte
Sabide ai 5 e domenie ai 6 di Novembar a Liesse di Grimac/Grmak si à davuelte la edizion trentesime seconde dal “Senjam Beneške Piesmi”, il festival de cjançon des Valadis dal Nadison che al clame dongje autôrs, compositôrs, cjantants e musiciscj di dute la minorance slovene dal teritori de provincie di Udin. La manifestazion, inmaneade de bande dal circul culturâl Rečan Aldo Klodič, e je compagnade de realizazion di un cd che al met adun ducj i tocs presentâts tal festival. Il disc al è za saltât fûr e al ten dongje disenûf cjançons. E je la ocasion par scoltâ formazions che a àn za une cierte innomine a nivel locâl, tant che BK Evolution, Sons of a Gun e The Preklets, e altris grups e soliscj, la plui part di lôr pardabon zovins.
De cjançon vincidore dal Festival, “Okus po mahu”, cuntun biel tîr pop-rock, a chê che e vierç la compilation, “Stari Partizan”, che e misclice folk, rock e une ande reggae, fintremai ae ruspiose “Kružic”, che e siere il cd, al è un campionari interessant di sunôrs e ritmis, tra cjançon di autôr, melodiis pop, indierock e riferiments ae tradizion e al stîl dai fradis Avsenik.
AA.VV, “XXXII Senjam Beneške Piesmi”, cd 2016. ❚
____________________________
Bombis di comunicazion e vueris di propagande
I conflits dal dì di vuê a vegnin simpri plui mediatizâts. Cussì, tra media vecjos e gnûfs, lis rapresentazions e lis descrizions de realtât a cjapin il puest de realtât stesse, tra propagande di vuere e e vueris di propagande.
Il libri “Guerre di propaganda”, par cure di Claudio Melchior e Antonella Pocecco, sociolics de Universitât dal Friûl, al fronte propit i contats, i confronts e salacor ancje i scuintris tra informazion, comunicazion e conflits armâts. Chescj argoments a vegnin frontâts di gjornaliscj de stampe, de radio e de television, tant che – par esempli – Barbara Gruden, Gad Lerner e Fausto Biloslavo, di fotografs tant che Alberto Alpozzi e Giulio Magnifico, di esperts di cuistions strategjichis e militârs tant che Gianandrea Gaiani e di ricercjadôrs tant che Paolo Parmeggiani e i doi curadôrs dal volum.
Claudio Melchior e Antonella Pocecco, “Guerra di propaganda”, Forum, Udin, 2016. ❚
par cure di Marco Stolfo
NO PAR FURLAN… MA BOGNS. Senjam Beneške Piesmi Senjam Beneške Piesmi, musiche slovene zovine e fuarte | Bombis di comunicazion e vueris di propagande............
Senjam Beneške Piesmi Senjam Beneške Piesmi, musiche slovene zovine e fuarte


text:
mi?
16 coments On Exomars – a cirî marzians
-
Bepi prepare une navisele ancje tu. Fale, ma no tant grande. Baste il puest par une damigjane e cualchi salam. Daspò che non coredi cun tante sburide che mi zire il cjâf. Vulintîr o ven cun te, lontan dai gjornâi soredut bausârs, e di chei politicants che us mangjin ancje la anime. Tu sês brâf e no dome tal scrivi, ma ancje pes tôs cognossincis. Si viôt che tu vegnis de scuele di Adriano Olivetti. Dismenteavi, in zonte e puartin ancje Lussian come sienziât di seconde. Il prin tu sêstu. Jo o lavarai lis tacis e o jemplarai li butiliis e magari une conte spaziâl pai contecurtars.
Nello Malisano
-
Bepi, e se la sonde Exomars a rivàs a cjatâ i Marzians e lôr a fossin seneôs di cognossi chê int sporcacjone che e va a butâ refudons di lamiere in cjase lôr? E se ur zirassin lis balis e nus tornassin indaûr il bussulot cuntune bombe atomiche di cualchi milion di megatons? Jo no larès a cirî fastidis in cjase di forescj.
Miôr stâ cu lis disgraciis che o vin, cence cirint di altris.
Mandi
-
Bepi ,Nelo, ce vulintir vignaress in chel viaç cun voaltris,pur di vuari che sovoltasion di stomi che ogni dì su cheste croste terestre e sint a cresi dentri di me.Pauli no crot che nus butin indaur il busolot che vin butat su,ansit cuant e viodin le nastre tecnologjie "made in Itali" ancjemò restade, par furtune,e vignaran a cjolnus cun tapets slungjats.Biele la conte ancje par fa cresi il bagai des cognosincis. Lussian
-
Lussian, Nelo in zonte a le damigjane e cualchi salam jo a puartarês ancje cualchi rasiç di merlot e di friulano (no si pues dî plui tocai) e un sacut di grignei di blave di Mortean, ch'a no si sa mai che a cressi ancje la vie. E po Nelo no sta butâti ju cussì, jo a no ti lassarès mai lavâ la masarie di bessôl. Là sù a covente int pratiche e no dome sienziâts..ce disêso, vino di scomençâ a preparâ la mission? Bepi
-
Pauli, di che mont al è mont, l'om al è stât simpri curiôs di cognossi alc di gnûf cence nancje savê parcè. Pense dome a Ulis che prin di tornâ a cjase al à zirât in lunc e in larc, e Marco Polo ch'al è partît par lâ in Cine cence savè a ce fâ, e po dopo a Cristoful Colomp lât a rompi i marons ai Piels rosse crodint di lâ in Indie e a ju à clamâts indians. Magari cussì no, lis disgraciis a vegnin di bessolis ancje s'a no tu vâs a cirîlis, o pensi a la "bombe anagrafiche" ch'a je piês de atomiche; cuant che o levi a scuele la mestre a diseve ch'a jerin 1 miliart e 3 tal mont e vuê a sin bielzà a 7 miliarts e mieç in mancul di setante agns. E alore a no mi maravei se al è cualchidun ch'al pense di lâ a cirî fortune di altris bandis. Mandi Pauli, Bepi
-
Bepi, prin di dut mi congratuli cun te pe tô cognossince, jo cuant che o cjali cul nâs par aiar il cîl o rivi a viodi la lune e lis stelis dome se la gnot a je serene, pal rest e je dute scuretât.
Mi plâs la idee de navisele, o vignarès vulintîr, o viôt che pal vin e pai salams bielzà o sin a puest, alore jo mi ufrîs di puartâ la armoniche, cussì o podaressin jemplâ chel mont scognossût cu lis nestris bielis e cjaris vilotis. "Su le plui alte cime… al jeve il soreli a buinore".
O spieti inzornaments.
Maman
-
Bepi, fasìn fente che a nus lassin ancje tocjâ tiere, pardon Marte, e che a sedin ancje contents di viodinus. Forsit a nus lassaressin ancje plantâ blave e vierzi pizariis, ma no tardaressin a inacuarzisi che dopo un pôc i ciraressin di metial tal flombar ancje a lôr. Prin o dopo cualchi astronaute a si butarès in politiche e al cirarès di fa lavorâ i Marzians par lui.
No pues pensâ a ce mût che a podaressin svindicâsi.
O resti da la mê idee.
P.S.- I timps di Marc Polo e di Cristoful Colomp e son cambiats; cumò la int e je une vore plui carogne, tacant dai politics.
Mandi
-
Galliano, viôt ch'a no ai inventât nuie, a mi ten dome inzornât su di un cantin ch'a mi plâs un grum, ma mi fâs une vore plasè il to preseament. Cun Nelo e Lussian a ti din il benvignût te clape de navisele cu la to armoniche, sperant ch'a sedi di chês a bocje ch'a pese di mancul; a mi a mi plâs un grum cjantâ vilotis.
p.s. bisugne stâ une vore atents al pês par no gjavai puest al salam e la damigjane.
Bepi
-
Pauli, soi di acuardi cun te ch'a no bisugne lassâ partî nissun politic o piês ancjemò cualchi financîr o banchîr, e al è ben par chel che cu la clape di Nelo, Lussian e Galliano ch'al è pene zontât, o pensìn di rivâ prin di ducj e meti su une frascje ch'a fasi scuele, simpri sperant che i marzians, s'a 'nde, a no sedin piês di noaltris. Tornant a Cristoful Colomp, saran ancje stâts altris timps ma 'ndan cumbinadis piês di chei di cumò, prove a domandai a Galliano. Pauli a tu sês ancjemò in timp par zontâti cun noaltris su la navisele. Mandi di cûr, Bepi
-
Bepi, se us reste un puest, vignarài a faus compagnie. Jo no ai vins di cualitât e no soi un intindidôr in materie. Però o sai ricognossi cence sbaliâ se al è blanc o neri, specie se e je avonde lûs. Dut câs o pues puartâ i miei biscots, lis rosis dal desert, che a mi vegnin ni vore ben. Domande a Lussian, a Nelo e a Rafaêl (l'ostîr), che àn vût mût di cercjâju e che ju àn preseâts. Po dopo i podarès meti la antene su la navisele, par podè viodi Telefriuli dulinvie dal viaç, che al è lunc.
Ancjemò une robe, ce costie il parcament a Baikonur? Viodût che i varessin di stâ vie par un biel pôc, no volarès vendi la cjase nome par chel.
Mandi
-
Pauli, soi sigûr che Nelo, Galliano e Lussian a ti dan il ben acet insiemi cun me te navisele. Puarte ce ch'a ti pâr, baste ch'a no pesi masse, ancje parcè che par sparagnâ il parcament a Bajkonur, Nelo al pense di fâle a pîts, aromai lui al è alenât a fâ il Camino di Santiago e al cirarà di convincinus ducj. Mi racomandi nome di no dismenteâ le antene di Telefriuli. Mi ven dome un dubi: ch'a sedi une navisele o ben l'arcje di Noè? Mandi ancjemò, Bepi
-
Dal cjamp di Cjampfuarmit
e partì la navisele,
di zâl e blu vernisade
si le viodeve propri biele.
Su la spice une bandiere
cu l’acuile patriarchine,
nus varès menâts sigûr
su adalt in cime in cime.
A l’astronâf le fassave
in biele mostre un strisson,
al diseve “Vive vive,
Contecurte in altris monts”.
L’ecuipaç ben petenât
si formà par partî.
Bepi espert nus puartarà
pe “Vie dal lat” e altris viis.
Nello, sorestant dal camarin,
cjo, al puartà salam e vin!
Pauli nus fevelà di biscots,
Ju imbombarin intun bon Merlot.
Lussian al pense co sarìn ricevûts
cun tapets slungjâts,
al vûl scjampâ di chest mont
par dî la veretât.
E l’armoniche di Galliano
Do, re, mi, do, re sol, fa
e sunarà cualchi vilote
cirint di fâju intonâ.
A pensarin di no puartâ
cun lôr la pueme,
a àn dit!, co sarìn là
di sigûr si cumbinarà.
Rivâts al zero inte conte
si partì cun dute pompe.
L’Ostîr e la sô compagnie
nus saludavin cun ligrie.
-
Galliano, ancje poete cun tant di rime! A tu âs scrit un coment ch'al meretave di jessi une conte di bessole, cuissà se cualchidun al rive a metile in musiche. A sarès ume vilote moderne: "I furlans ch'a deventin marzians". A si pues capî ch'a 'nde un grum di noaltris ch'an voie di scjampâ vie di chest mont… un compliment une vore sincîr, Mandi Galliano, Bepi
-
Ah ah ah ah, biele idee Galian! O podarès provâ a metile in musiche ma il metragjo iregolâr mi pués obleâ a gambiâ alc… Ce ditu?
-
Yaio,
Al sarès un plasè e un onôr se tu rivassis a fâ alc cun lis mês rimis. O sai che la musiche e à lis sôs regulis, di fat: jê e je ordin tal spazi. Regole lis rimis cemût che ti ven ben.
Un salût.
-
Galiano, jo intant la impari a memorie


text:
Il Plan Gjenerâl di Politiche Linguistiche 2021-2025 al è il strument che la Regjon Autonome Friûl-Vignesie Julie – in atuazion dal articul 25 de L.R. 29/2007 – e dopre par stabilî lis strategjiis futuris pal disvilup de lenghe furlane, cun particolâr riferiment ai setôrs dal corpus, de aministrazion publiche, de scuele, des gnovis tecnologjiis, dai mass media e de promozion sociâl.
Il Plan si propon trê macro obietîfs: ripristinâ la trasmission intergjenerazionâl de lenghe furlane; miorâ il nivel cualitatîf des competencis, ancje chês scritis; incressi l’ûs sociâl de lenghe. Lis misuris di planificazion linguistiche a son stadis metudis jù su la fonde di une teorie za studiade e proponude in altris contescj europeans che e previôt che la rivitalizazion de lenghe minoritarie e vedi une azion coordenade su trê cantins: agjî su lis competencis linguistichis di cui che za al fevele furlan; creâ plui ocasions di ûs; incressi il desideri dai locutôrs in merit al ûs de lenghe.
Il PGjPL 2021-2025 al è stât presentât in maniere uficiâl ai 5 di Novembar dal 2021 te III Conference regjonâl di verifiche e di propueste pe lenghe furlane, organizade dal Consei regjonâl dal Friûl-Vignesie Julie in colaborazion cu la ARLeF.
La propueste dal Plan gjenerâl di politiche linguistiche e je stade fate di un Grup di lavôr coordenât di William Cisilino (ARLeF), cu la consulence sientifiche dal prof. Michele Gazzola (Ulster University), e la partecipazion di Federica Angeli (Sportel regjonâl pe lenghe furlane), Salvatore Campo (Regjon F-VJ), Paola Cencini (USR F-VJ), Veronica De Giorgio (Sportel regjonâl pe lenghe furlane), Alberto Masini (Consulent INSIEL), Linda Picco (Sportel regjonâl pe lenghe furlane), Ketty Segatti (Regjon F-VJ), Torsten Templin (Humboldt-Universität di Berlin), Gerardo Tolentino (Regjon F-VJ), Donato Toffoli (CTS ARLeF), Marco Torresin (ARLeF).
Iter di aprovazion:
- Propueste fate buine ai 4 di Fevrâr dal 2021 dal Comitât Tecnic sientific de ARLeF.
- Propueste fate buine ai 17 di Fevrâr dal 2021 dal Consei di Aministrazion de ARLeF.
- Fat bon, in vie preliminâr, cun deliberazion de Zonte regjonâl n. 1125 dai 16 di Lui dal 2021.
- Parê favorevul ae propueste dal Plan esprimût te sentade dai 18 di Otubar dal 2021 de Comission competente dal Consei regjonâl (prot. n. CRFVG/2021/0004880 de stesse date).
- Fat bon in vie definitive cul Decret dal President de Regjon n. 0179/Pres. dai 26 di Otubar dal 2021 daûr de deliberazion de Zonte regjonâl n. 1624 dai 22 di Otubar dal 2021.


text:
stât di nuie e di nissune prin, o jeri content di vê almancul un pont fis te mê
vite. Par me e jere dolce e fofe tant che un pic di garoful che al cambiave dut
ce che mi capitave intune tonalitât pastel. O jerin tant diferents, ma par
chest si strenzevin in ecuilibri, o jerin un struc di oposizions tant biel, ma
tant facil di rompi. O vevin un sintiment inocent e fuart, di fruts, che no sai
se al tornarà mai a fâsi viodi des mês bandis, stant che le sintivi come un gno
orghin vitâl.
acet a cjase sô, mi faseve mieze muse di ridi e, si ben che o jeri l’ultin
rivât, mi voleve ben te maniere plui furlane che e je, ven a stâi cui fats e no
cu lis peraulis. O cjatavi une altre cjase vie di cjase. Cul so fâ mai content,
a ore di cene mi diseve: “Vuê tu colis mâl.”, “O ai pôc.” o ”Nie bon, nie bon.”
Dut chest al jere aromai une tradizion legre, come intune comedie là che ancje
se lis mascaris a tornin a ripeti lis lôr parts di agnorums, i atôrs no molin
mai di gjoldise. E doprave la stesse maniere di fâ, ma cuntune ponte di
severitât che cun me no veve, ancje cu lis dôs frutis che e à finît di tirâ sù
di bessole.
Dicembar.
viodi lis bausiis, soredut sôs, e ancjemò altris lagrimis, ma cheste volte
soredut mês.
cûr. Ancje se no dovarès, mi domandi cemût che e sarà jê cuant che chel che si
le à puartade vie nol sarà plui une novitât. Ma chescj a son resonaments che a
fasin dome chei che ur ven consegnade la scovacere in man.
disin di no vê pinsîrs, che dut al à di passâ. Al è vêr. Un si piert ingusît a
fâ i conts cul Karma, sperant che cualchi fuarce e rivi a meti un pês sul plat
just de belance. A soreli jevât a disin che cuant che un uciel al è vîf, al
mangje lis furmiis, ma cuant che l’uciel al mûr, al ven mangjât des furmiis: pa
nô, che no sin plui un “nô”, la spere dal timp e à ancjemò tante strade di fâ.
dongje di me par tant timp, une che vuê no capissarès plui. Se l’aiar al è
fuart, al siere i barcons, no si pues cjapâse par chest. Cussì o capìs che
ancje l’amôr al à di finî e no si pues cjapâse. Lis bausiis dut câs, mi fasaran
simpri mâl.
me.


text:
Se savessis cetantis Luziis santis, beadis e vergjinis ch’a son scritis tal libri dai Sants! A son almancul siet, cence tignî cont di Luzie Mondele ch’a no jere ni sante, ni beade, ni vergjine, ma martare di sigûr, in prins di Don Rodrigo e po dopo di Laurinç Tramaglin, par vêju sopuartâts a lunc cence alçâ plui di tant la creste; Sandri Manzon al sarès stât une vore apajât se la Glesie la ves scrite ta chel libri.
Ma pai frutins furlans la Sante Luzie ch’a si laude in Friûl, a no à nuie a cefâ cun dutis chês sioris dal libri, parcè che tal lôr cjâf e je come une fade, un simbul dal paîs dal pan di aur e luianiis di sede, che ai dodis di Dicembar e passe pa lis cjasis a sparniçâ zugatui, bebei, mandarins, caramelis e ancje cualchi toc di cjarvon pai plui birbants.
In vite sù la tiere, Luzie e jere stade svuarbade par no volê cedi a siei seviziadôrs, e par vie di chel e ven figurade vuarbe, cu la corone di cjandelis, e cui voi dentri ta un platut ch’a ten in man. La canaie plui malcuiete, par svuincâ il cjarvon, e faseve cont ta chel difiet li, parcè che si domandave cemût ch’e faseve une vuarbe a viodi ce ch’a meteve tes scarpis; salacor e leve daûr dal nulôr, e sì che duncje al jere il câs di dâi une spolvarade di talc a lis scarpis.
Tancj paiis dal Friûl i àn dât il so non a une strade o ben une place, e ta chel di cheste conte i vevin fat ancje une statue metude suntune colone ch’a paronave in mieç de place. E jere stade li ferme par desenis di agns a segnâi la strade a chei pôcs cjars ch’a passavin par lâ e tornâ de campagne, in plui cualchi biciclete che, massime la domenie tor misdì, e faseve plui che altri di baston a chei cristians ch’a vevin bevût un tai di masse te ostarie “al bon formadi”, li tacade. A jerin a pene lâts vie i cosacs, ma ancje lôr plui di cualchi cjar tirât di cjavai o camêi a no vevin puartât. Finide la Seconde Vuere, duncje ’45 – ’46, lis stradis a jerin ancjemò blancjis, e par cjatâ un “asfalt” si veve di lâ sore la Stradalte, là che si incrosave la statâl di Udin a Muçane, che po si zontave cun la “Triestine”.
Rivade la pâs, di bot e sclop al è rivât un altri taramot, cui liberadôrs merecans, lis lôr Jeeps e i lôr Dodge a puartânus la civiltât, alçant nûi di polvar e predicjant la virtût a lis nestris fantacinis, ch’a levin matis pa lis cjalcis di nylon e la lôr musiche discjadenade.
“A mi àn invidade a un picnic” e dîs Mariute,
“Ce robe ise?” i domande Miute,
“A no sai, dut câs a mi soi mudade lis mudantis” e rispuit Mariute.
“Okey, okey” a disevin i yankees,
“O chei o chei altris par intant mê fie e je plene” a rispuindevin lis maris.
Sante Luzie sbalsamade a si domandave di adalt: “Ise cheste la libertât prometude?”
Parfin la parone de ostarie, une femenone ben metude ch’a no jere une sante, ma e jere de cjasade di un nomenât gjornalist e scritôr di oparis teatrâls, no jere dal dut convinte di chestis gnovis modis, ancje se disot vie e gjoldeve pai bogns afârs ch’ai vignivin fûr; e il miôr formadi salât de Basse ca si mangjave te ostarie al veve la so part tai afârs.
Al jere un daspò gustât di sierade chel dì ch’al à savoltât la mirie dal paîs, cuant che un vosarili miscliçât furlan – inglês al ven fûr de puarte de ostarie cu la parone ca ten pal copin un soldadut jankee, disint:
“Va a incjocâti vie di chi brut schifôs”.
Lis protestis e i mocui in slang merecan no si son ben capîts, e inalore par fâsi capî miôr il little boy al monte sul so Dodge e al met la marce indaûr a svuarbon, si propri a la vuarbe e a pensât Sante Luzie ch’a no veve capît ancjemò la sorte che i tocjave, e di fat un moment daspò a si à sintût un sdrondenon di fâ tramâ i mûrs des cjasis. Une sene cussì la parone e curiôs vignûts fûr di bot dai curtîi, a la vevin viodude dome sot i bombardaments: la colone sdrumade jù te place, la statue rote a tocuts dentri tal casson dal camion, la corone cu lis cjandelis e il platut cui voi, distacâts e soterâts sot lis rudinis: une fracassine! Il merecanut, passade di bot la cjoche, al tente di meti la marce indenant e scjampâ vie cun dutis lis santis rudinis tal cason, ma la parone cence pôre a si met par denant, a vierç la portele dal camion e lu tire jù disint:
“Malnassût a ti vevi dit di lâ a incjocâti vie di chi, ma cence fracassâmi Sante Luzie! E cumò a tu tornis dentri e no tu ti movis fin ch’a nol rive il to comandant a paiâ ducj i dams”.
Il comandant, clamât vie radio dal “presonîr”, al è stât di peraule e Sante Luzie, dute gnove, e à podût tornâ a sorestâ la place, ancje se dome plui cun funzions di taronde stradâl. Miôr che no nuie e à di vê pensât la Sante.
di Bepi Zefon
conte vere (al è ancjemò vîf chel ca la conte a disevin de mês bandis)


text:
Al cjapave ben! Ce flamis altis! Ce odôr strani! L’odôr de libertât. A jerin libars!
Mari e bussà Teo sui lavris e i soi voi a lusivin, come che e ves une linie di fiere. Lui al cjalave lis flamis, inmagât. Trope poesie che si platave li, tes flamis altis e braurosis, tes faliscjis che a scjampavin simpri di alc, tal fûc che al cjapave a planc dulà che al jere mancul aiar a nudrîlu.
Mari si metè a balâ ator dal fûc. Prime a planc, movint i flancs al ritmi di tambûrs invisibii, e po cun simpri plui morbeç, come tal deliri di un cualchi rît tribâl. “Cjale, cjale ca! Soi une femine primitive! Bum bum bum, la Afriche! Bum bum bum, no ai plui pôre dai animâi salvadis! Bum bum bum!” Teo le cjalave, ridint cence fa rumôr.
Lis flamis, plenis di fam, a mangjavin lis mensulis, i libris, la scarpiere, i bidons, la television, l’armarut che prime a tignivin in cusine, i cussins, il tapêt de cjamare, lis çavatis, i doi comodins. Narançon, zâl, neri. Il cîl clâr parsore di lôr, chê piçule fete di lune a cjalâju, suriane come simpri.
Ce jerial sucedût? Al jere sucedût che Mari e jere sbrocade intant che e netave cul aspiradôr, disint che la cjase e jere plene di robis che no coventavin a nissun, che no si podeve vivi scjafoiâts in chê maniere, che nol jere pussibil che par netâ un al vès di fâ i salts mortâi e spostâ dute chê robe, che la vite a jere masse curte par passâle rabiâts, e che e jere stufe. A chel pont Teo, seri, al veve dite: “E alore brusìn dut!”. Je e veve tasût. Po e veve ridût. E lu vevin fat. Chest al jere sucedût.
Al cjalave Mari balâ come une mate e al pensave che e jere la femine plui biele che al vès mai viodût. In chê a Teo i vignì come un piçul rimuars, come un suspiet svelt che forsit a jerin ducj doi mats, ma lu parà subit vie. E al tacà ancje lui a scjassâ i flancs, lis spalis, i braçs, il cjâf, lant daûr ai tambûrs di Mari. Al varès pensât doman, cheste gnot e jere masse biele par ruvinâle. La piçule fete di lune e continuave a cjalâju, forsit cun bocje di ridi.
CovidCurte day 20 – Conte nr. 4
#964


text:
… Mirok the scarecrow and Gina the lark
Mirok lo spaventapasseri e Gina l’allodola
Gina – Ciao Mirok !
Mirok – Ciao Gina ! Hai sentito ? … per Natale uscirà il nuovo film dei Vanzina.
Gina – Ah sì… Vacanze a Pompei.
Mirok – Andiamo a vedercelo ?
Gina – Certo… almeno potremmo dire di aver visto Pompei prima che crolli tutto !!!
… SI CJANTE PAR FURLAN
Il 3 e 4 Dicembar, aes 21.00, alì dal teatri “Palamostre” di Udin e torne “Musiche* pe gnove musiche furlane”, l’apontament che ogni an al premie lis plui bielis produzions discografichis in lenghe furlane ma no dome parcè che a Musiche si zontarà “Muzike” ven a stai a saran ospitàs ancje dai grops ca cjantin in lenghe slovene. Il 3 Dicembar si podaran scoltà i BK Evolution, des valadis dal Nadison, cun il lôr folk rock, il pianist Tonç Feinig de Austrie e i Melodrom grop dark di Lubiana. A sierà le giornade dal 3 a saran i R.esistence in Dub vincidôrs dal premi dal public al Liet International Festival. Come par solit, cheste manifestazion e je leade al Premi Friûl, concors aromai storic dedicât ai gnûfs musiciscj che a cjantin par furlan. Chest an a si zonte ancje une sezion dedeade ai fumets in dulà che i autôrs e varan di contà alc che al fasedi riferiment al riviel de joibe grasse dal 1511.
I grops in finâl al Premi Friûl il 4 Dicembar a son:
Ad plenitatem Lunae (folk-metal da Gemona),
Savac (punk-rock con venature melodiche),
L’una e un Quarto (etno folk d’autore dalla profonda Bassa friulana),
Ulisse e i Ciclopi (giovanissimo duo Blues-core aggressivo ed ispirato),
Mig 29 Over Disneyland (potente combo carnico d’ispirazione punk).
Al concors pe gnove musiche furlane a parteciparan ancje:
Nosisà, Lino Straulino e Orchestra Cortile
… IN THE SKY
Lassù dove volano le aquile, e dove solo il coraggio di chi ha sangue indiano nelle vene riesce nell’impresa di salire un 7b+ senza corda, free solo !
La via è “Fire in the hole” e si trova a “Cave rock” nel Nevada.
In memoria di Dan Osman ( 11 febbraio 1963 – Yosemite National Park, California, 23 novembre 1998 )
Mandi di cûr !
😎
… ON WEBANDANA SITE
Nel sito webandana.com: the art of climbing in Friuli potete leggere le nuove realizzazioni dei top climbers aggiornate in tempo reale. Il titolo di ogni news corrisponde al nome della via. Ho optato per qs scelta perchè mi sembra che i climbers esprimono il max della loro creatività extemporanea nel nome che danno alle vie.
Ma leggere le news non è solo un modo di conoscere quello che sta succedendo nel mondo dell’arrampicata, è anche un’opportunità x conoscere le falesie intorno al mondo e magari progettare di farci un viaggio.
Inoltre, qd è disponibile, x ogni notizia c’è il link al blog o al sito del climber.
Naturalmente mi piacerebbe che i top climbers mi scrivessero x aggiornarmi direttamente dei loro exploit 😉
Mandi a ducj !
Look at… climbing news
… SMS PAR FURLAN
La Provincie di Udin al à inmaneât un gnûf software in graciis dal cual al è pussibil meti sù sul propi telefonin un sisteme di predizion dal test par furlan, che al darà la pussibilitât di doprâ la marilenghe furlane.
Par podê doprâ chest sisteme al sarà suficient che il propit telefonin al sedi compatibil cun Java. Il software al pues jessi scjariât dal sît de Aministrazion Provinciâl e po dopo instalât sul telefonin cul propi computer o ricevint la aplicazion traviers de stesse rêt celulâr.
Il progjet, finanziât cul contribût de leç 482/99 cul parê positîf dal A.R.Le.F., al è stât realizât, pe part tecniche de Open Lab (inz. Carlo Zoli) e pe part linguistiche de Cooperative di informazion furlane.
Dut câs la aplicazion e je in vie di sperimentazion e duncje e podarès presentâ difiets o imperfezions. In chest câs o sarìn grâts se nus mandais une segnalazion in mût di podê miorâ la aplicazion.
Sclice su le figure dal telefonin par discjamà il software
… flape
FUMATE FURLANE FUARTE
al somee di jessi in tune glacere !
😎


text:
Semenant tal salvadi
5 coments On Semenant tal salvadi
-
-
Lussian, lu stes e faseve mê agne Bine che e cjapave su lis buiacis no dome par tignî nete la strade dal borc, ma soredut par coltâ chel ort plen di claps che e veve indulà che si spacave la schene. Biele conte Galliano.
-
-
Lussian, Nello,
Graciis pai vuestris coments.
La Mariute di Talmo e la agne Bine a vevin la miserie in comun cun Toni il personaç de storie, di sigûr che no jerin i unics a puartassile in spale. Al pararès che a sedin epochis passadis, ma dome al pararès, parcè che cumò o vin altris tips di miseriis.
-
Bepi,
Graciis des tôs peraulis, o crôt che ducj o vin vût une palete plui o mancul compagne in cualchi moment de nestre vite. E brâf tu a capî che ancje une buiace e po deventâ poesie pure, se no, baste cjalâ l’ort di Toni, no ti parial?


text:
informative ’sul tratament dai dâts personâi daûr dal Regolament (UE) 679/2016
Daûr dal Regolament (UE) 2016/679 (di chi indenant definît “GDPR” o “Regolament”), si descrivin lis modalitâts di tratament dai dâts personâi dai utents che a con’sultin il sît web http://www.lottedelcormor.eu
Dopo vê con’sultât il sît citât parsore, a puedin jessi tratâts dâts in merit aes personis fisichis identificadis o identificabilis.
Titulâr dal tratament
Il Titulâr dal tratament dai dâts personâi ’tal è la Associazion Culturâl Artetica (plui indenant definide ancje “Artetica”), cun sede in vie San Gervasio, 30, Muçane (UD).
Pal esercizi dai dirits ricognossûts dal REGOLAMENT (UE) 2016/679 (plui indenant “GDPR” o “Regolament”) o par domandâ cualsisei sclariment ’sul tratament dai dâts personâi, ’tal è pussibil contatâ il Titulâr a chescj recapits: telefon 328 096 6194, email artetica.muzzana@gmail.com
Il Titulâr al à nomenât un Responsabil de Protezion dai Dâts, che al rispuint a cheste direzion: lorenzo.casadio@hotmail.it
Informazions ’su lis tipologjiis di dâts di navigazion
Dâts di navigazion
I sistemis informatics e lis proceduris software che a permetin il funzionament dal sît a acuisissin, tal esercizi normâl, cualchi dât personâl che la trasmission e je implicite cul ûs dai protocoi di comunicazion di internet.
In cheste categorie di dâts a son includudis lis direzions IP o i nons di domini dai computers e dai terminâi doprâts dai utents, lis direzions in notazion URI/URL (Uniform Resource Identifier/Loc’ator) des risorsis domandadis, l’orari de domande, la metodologjie doprade tal inviâ la domande al server, la dimension dal file otignût in rispueste, il codiç numeric che al indiche il stât de rispueste dade dal server (a bon, erôr, e v.i.) e altris parametris leâts al sisteme operatîf e al ambient informatic dal utent.
Cookies e altris sistemis di segnadure
Il sît al dopre cookies tecnics, che par nol è domandât nis’sun consens di bande dal Interessât. Si doprin ancje Cookie Analytics di tierçs, assimilâts ai cookies tecnics stant che si adotin struments idonis a ridusi il podê identificatîf (par esempli par mieç dal mascarament di porzions significativis de direzion IP) e, intal contrat tra il gjestôr dal sît e la tierce part, ’tal è specificât di pueste l’impegn di cheste ultime a doprâju in maniere esclusive pe furnidure dal servizi, a conservâju in maniere separade e a no “inricjîju” o “incrosâju” cun altris informazions che a àn a disposizion. In particolâr, il sît si zove dal servizi di Google Analytics, che al dopre cookies par permeti analisis statistichis in forme agregade in merit al ûs dal sît web visitât.
Par con’sultâ i “tiermins di servizi di Google Analytics” che a citin ancje la informative ’su la privacy de societât Google inc., Titulâr autonome dal tratament dai dâts ’sul servizi Google Analytics, si rimande a cheste pagjine: https://developers.google.com/analytics/devguides/collection/analyticsjs/cookie-usage.
Tal câs che si vueli impedî l’ûs dai propris dâts di bande di Google Analytics, ’tal è pussibil instalâ un component zontât dal browser che si pues discjamâ di cheste pagjine: http://tools.google.com/dlpage/gaoptout?hl=it
Par vê plui informazions ’su cemût eseguî cheste operazion si pues fâ riferiment aes istruzions dal propri browser. L’Interessât al pues otignî istruzions specifichis midiant dai leams chi sot.
Microsoft Internet Explorer
Google Chrome
Mozilla Firefox
Apple Safari
Opera
Par vê informazions ’sui cookies archiviâts ’sul propri terminâl e par disativânt un o plui, si consee di visitâ la pagjine: http://www.youronlinechoices.com/it/le-tue-scelte
Al è pussibil cancelâ in ogni moment cookies che a vedin di jessi za stâts archiviâts ’sul disc dûr.
Categoriis di destinataris dai dâts personâi
A podaran acedi ai dâts personâi dome personis autorizadis al tratament e sogjets che, tratant dâts par cont dal Titulâr, a sedin stâts nomenâts tant che Responsabii (par esempli: furnidôrs di servizis informatics, telematics e tecnologjics). Chescj sogjets a son tignûts al segret e ae riservatece ancje ’su la fonde dal regolament interni di pueste.
I dâts tratâts pai fins za specificâts no saran comunicâts a Tierçs se no par rispuindi a oblics di leç, par rispietâ ordins che a vegnin di autoritâts publichis o par esercitâ un dirit in sede judiziarie o in ogni altre sede.
I dâts personâi no puedin jessi cedûts o difondûts.
Par plui informazions, si pues contatâ il Titulâr ai recapits specificâts parsore.
Trasferiment dai dâts personâi in altris paîs
I dâts tratâts pes finalitâts ripuartadis parsore no saran – par regule – trasferîts fûr dal Spazi Economic European. Tal câs che al vedi di coventâ (ancje par vie dai struments informatics che a son doprâts), il Titulâr al garantìs che il trasferiment al vignarà fat tal rispiet des cundizions specificadis tal Cjapitul V dal GDPR, e in particolâr:
– Articul 45, Trasferiment par cuistions leadis a une decision ’su la justece;
– Articul 46, Trasferiment ’subiet a garanziis justis;
– Articul 47, Normis vincolantis di imprese.
Intal câs che no puedin cjatâ aplicazion chestis normis, il trasferiment al vignarà fat intal rispiet di ce che ’tal è previodût dal articul 49.
Dirits dal interessât
L’Interessât al à dirit di domandâ:
l’acès ai dâts personâi e aes informazions (art. 15 dal GDPR);
la retifiche o cancelazion (articui 16 e 17 dal GDPR);
la limitazion dal tratament dai dâts personâi (art. 18 dal GDPR).
Cun di plui, l’Interessât al podarà:
oponisi al tratament dai dâts personâi aes cundizions e tai limits specificâts tal art. 21 dal GDPR;
esercitâ il dirit ae puartabilitât dai dâts (art. 20 dal GDPR).
Par chel che al tocje lis operazions di tratament che a àn tant che fonde il consens (daûr dal articul 6, paragraf 1, letare a), e dal articul 9, paragraf 2, letare a) dal GDPR), l’Interessât al à dirit di revocâ il so consens in cualsisei moment (cence rindi ilegjitim il tratament leât al consens dât prime de revoche).
Infin, tal câs che l’Interessât al calcoli che il tratament dai siei dâts personâi al violi il GDPR, al à dirit di proponi un reclam a une autoritât di control (Garant pe protezion dai dâts personâi o altre autoritât competente) daûr dal articul 77 e seguitîfs dal GDPR.


text:
Credits
Cheste Comunitât Montane l'ha predispost cun la Regjon F.V.G. e l'ASTER da Riviere Turistiche Furlane un progjet congiunt, cemût proviodût da l’art. 7 des convenzion n. 8992 dal 14 Decembar 2007, sotoscrite cun la Regjon Autonome dal Friûl, ch'a l'ha dât come risultât l’evoluzion dai sîts comunâls apartignints ai Ents fasint bande dai rispietîfs ASTER cemût seguitivamentri sintetizât:
- Predispon un sît comunâl standard;
- Doprâ une tecnologje CMS par i contegnûts metude a repertori regjonâl Sial;
- Consintî l’hosting dai sîts aprûf la server farm regjonâl;
- Proviôt la pussibilitât di vê pagjinis comuns a ducj i sîts di un Aster cun un redatôr ugnul. (es. Gazete Uficiâl da Republiche, Gazete Uficiâl da l’Union Europee ecc…).
Il referent dal progjet par cheste Comunitât Montane l'è il dott. ing. Daniele Venchiarutti dipendent dal Servizi Tecnic Urbanistic e da Programazion ch'a cure la realizazion di Chest sît.
Va inoltre evidenziât ch'a la Regjon Autonome dal Friûl, comût dal rest proviodût da convezion, l'ha valutât positivamentri il prodot, metinlu tra di chei metûts a repertori, al po' jessi domandât zontraviersit il CRM SIAL (Sît web standard).


text:
10 coments On Musets
-
Il vecjo Friûl contadin che al misurave il timp cul lâ e il tonâ dal soreli in cheste conte nol è plui. Al è vignût il timp des machinis, cal costi ce che al costi. E se al covente no dome un dêt, je pronte ancje la man. Pecjât che cumò non àn bisugne nancje di chê. Di bessôl ti lassin a cjase cence lavôr. Brâf Stefin
-
Cumò ai capit parcè nissun vierç le partide iva,ai tegnin ai dets. Biele conte, e invische ben i nestris timps.Inmagjni che sul tio libri e sedin di altris cussi,soi daur a procuramal par nadal. Lussian
-
-
-
-
-
-
Forsit par vie de nestre storie, jenfri i joibes gras e lis foibis mâgris o vin ancje nô di cualchi bande un gust pal orrente e il macabri:-) e si cognossês Vignesie forsit o cognosês le storie di un furlan che si clamave Di Biasio che tal 600 al tignive une ostarie famôse pal so " sguacet" (Sguazeto) une specialitât culinarie cun tant di cjar. Fin che 'ne dí, cuissà ce schifo, un client al cjatà tal so plat un toc di dêt! Al puar furlan, i taiarin las mans prime di taçâi sù il cuarp e decapiâlu. Daspó di vê fate sparî le sô cjase pero il puest al puarte inmó il so non: "Riva di Biasio! " E 'ne sculture dal so cjâf si cjate inmó sul mûr de glesie li dongje.
Naturalmentri al dí di vuê, une conte du muset di dêts e un coment sul sguacet nol é avonde par sierâ butêghe anzit, al pues siervî par tirâ inmó plui clients. Baste che no vegnin ducj dome pai dêts parce che par scrivi o vin inmó bisugne.
PS: Stiefin, sta atent di no colâ in tal gabatul di une serade intun vagon blù o un vagâ leterari. No volarès che cualchidun, par fâ ne conte inmô plui fuarte al vedi bisugne di un dêt dai toi:-)
Mandi


text:
Tante delle nostre magliette traggono ispirazione da une delle pietanze nazionali friulane: il frico. A partire dallo slogan di nostra creazione MAKE FRICO NOT WAR, che ormai è diventato un modo di dire. Visto che arrivano le feste, quindi, vogliamo farvi un regalo. Ecco la ricetta per fare un buon frico, rigorosamente in friulano. Dai, fate un piccolo sforzo che al vâl la pene! Ve ca…
INGREDIENTS (Par doi plens di fam o cuatri cun fam normâl)
400g di patatis farinosis, 200g di formadi di chel di latarie o Montâs (miscliçât, un pôc fresc e un pôc plui vecjo), al so puest si po doprâ un altri formadi di malghe di preference di chei a paste cuete, o meti “lis strissulis” come che e disarès la ricete origjinarie. Un fîl di vueli di ulive extravergine.
PREPARAZION
Speladis lis patatis si lis taie a fetutis finis (plui finis a son e mancul timp staran a cuei). Si fasin rustî te fersorie intun fîl di vueli, cence cjariâ parcè che il formadi al è za gras di so. Doprait une une buine fersorie di chês che no tachin. Cuant che lis patatis a son ben rustidis, si scomence a zontâ aghe taponantlis cuasi dal dut, si va indenant a cuei, messedant di tant in tant e zontant aghe se al covente. Ma se o cueieis biel planc, po stai che l’aghe no coventi. Lis patatis a àn di disfâsi fruçantsi (i volarà une orute).
Infratant si prepare il formadi taiantlu a dadui e cuant che lis patatis a son cuetis lu si zonte a la preparazion. Si messede cuntune sedon di len fintant che nol si disfe e duncje si lasse cjapâ, spacant la fersorie par no lassâlu tacâ sul font.
Daspò un cuart di ore, de bande sot al sarà ben rustît crustulint: si à cumò di voltâlu sot sore (tant che une fertaie), judantsi cuntun plat, miôr se prin al è stât scjaldât parcè che no tachi. Se o sês bulos, però, si pues zirâlu a svuâl, cul famôs colp di pols. Po dopo si va indenant a cuei di chê altre bande par altris dîs minûts simpri spacotant la fersorie.
A chest pont, studâ il fûc, e al è dome di metilu tal plat. Bon apetît!


text:
Al capite che cualchi temporâl fûr stagjon al sclopi ancje tal cûr de gnot, cuntun repeton che al scjasse e al svee sù dut, al rugne, judât da lis sborfadis dal aiar che no i pâr vere di fâ il sticeboris. Cun chei crepetons i da il bon acet ae Vierte, che par vie di chest, inpen dal soreli si [...]
Categorie: Gjenar fantastic
Zorç si sveà cu la fiere, e la robe no i displasè. Cu la scuse dai mateçs dal so cuarp al sarès restât cjase a polsâ – altri che furlan lavoradôr! Al varès fat gulizion cun Dani e il frut, par une volte, invezit di scjampâ vie svelt. Al pensà ae gnot pene passade: a un ciert pont Dani e [...]
Il mio zardin nol è un zardin tradizionâl. Al è un toc di vert cuntun ort, l’osmarin, la salvie, une vît di fraule, un noglâr, lis palmis e une sise di bos. Però al à une robe che ûs fasarà restâ di clap: une trupe di sbilfs a son vignûts a stâ chenti! Cumò, no steit a dîmi che no [...]
Come ogni dì il soreli al tornà indaûr di chê altre bande de tiere par vignî a fâ lûs chenti, ma cheste volte nol sintì par nuie il cjantâ dai ucieluts che cul lôr conciert a svèin dut il creât cun tante melodie. – Ma cemût isal – al disè fra se – Che no sint nuie – e al [...]
Forsit no lu savês, ma un dai amîs plui granc di Lupo Manarie al è Cane Dell’Uva. Cane e Lupo si cognossin di agnorums e forsit no savês che di spes si cjatin a fâ une partide di discors. E forsit no savês che par fâ une partide a coventin lis cjartis di discors, che Lupo Manarie al puarte simpri [...]
L’arbul plui vecjo dal bosc al contave spes cheste storie a ducj chei che a passavin di li e si fermavin a sintîlu: «Lisute e veve tacât a no lâ plui fûr di cjase: e stave ben li dentri, e veve dut chel che i coventave. Se e veve di lâ vie e lave, ma no si fermave mai là [...]
Lupo Manarie nol crôt che il cjan marangul al esisti. Ma propite no i crôt. Né lui, né so barbe. Ma prime bisugne spiegâ. No ducj a san che Lupo Manarie, di bande di mari, fradi de madone di so cusin Pauli, chel di San Pauli, che al veve sposât la gnece dal cunsuvrin de brût di sô agne Catarine, [...]
A Pasche, dopo vê piturât i ûfs come che i veve dite so Barbe Zuan, a Lupo Manarie no i reste che vierzi i ûfs di cjocolate. E però no ‘nd à nissun! Plui al cjalee te cariole, e plui le viôt vueide! Oh, puarin, Lupo Manarie, che nol à nancje un ûf di vierzi, o disarês voaltris, ma no [...]
Chê volte che Vinici Scrunç si cjatà a fâ i conts cu la sô vite al jere a pene lât a durmî, cuant che al tacà a sudâ frêt, tremant e scjassantsi tal jet. “Forsit no vevi di infidâmi a mangjâ chei foncs”, ma a jerin la cumbinazion perfete pe polentute che e veve di compagnâ il cjavrûl che al [...]
Saveri Sengar al polsave su la poltrone te sô buteghe di anticuari, ancje se al saveve che al varès podût indurmidisi di bot par sveâsi intun altri timp. Al jere daûr di lei Antonio Franconi e la nascita del circo di Giancarlo Pretini, un libri râr ma no masse che il so amì Arcjan Rinalt, professôr in pension e come [...]
Tai abìs dal mâr la temperadure e je basse, la pression e je alte e la lûs no passe. Tai abìs dal mâr i pes a àn dincj luncs e a spice, dispès a son vuarps, a àn bocjis grandononis e a doprin cualsisei truc par rivà a mangjâ. Tai abìs dal mar nol è spazi par ligrie e gjonde: [...]
No sai di trop che o soi ca dentri. A podaressin jessi une grampade di dîs, o mês, forsit di plui. Il timp nol à plui impuartance, par chei come me, che al puest di puartis sul doman si cjatin denant un veri sclesât. E si reste fers alì, inclaudâts a chel moment che il spieli si à ticât. I [...]


text:
Jo crôt che sedin ben pocjis personis,
che propri, mai no vein vidût il mus.
E dai mus a si contin des robonis
che fasin ridi feminis e fruts:
par chest il mus, ch’al sedi, a mi pâr,
une bestie ‘ne vore popolâr.
Il mus l’à dôs orelis, che consolin,
une crôs piturade su la schene,
I mus cuant che son stracs a si tombòlin
e disin che la tombule sei vene;
par cognossiju nel sés, in gjenerâl,
no coventin ocjâi, né canocjâl.
Il mus co si lu pee ta la carete,
l’è bon ancje di fâ l’estraneôs;
co l’è pe strade, se il paron ai pete,
al ferme la cariere, e, dut rabiôs,
par mostrâ che, se i pâr, fâs ce che l’ûl,
al paron che lu bat ai alze il cûl.
Se par câs, co ‘l viaze pa la strade,
s’incuintre cuntun altri so compagn,
lu salude fasint une cuarnade
e al cîr di dislassâsi da l’argagn;
e se ‘l cjate sporcjât di ca o di là
si ferme seneôs a tabacâ.
Co ‘l cjante, l’à ‘ne vôs plui tost potent
e, se co ‘l cjante, si è masse vizin,
lis sôs notis a dan tal sintiment.
Cuant che lis tire su a son di prin,
cuant che lis mole son di cuintribas,
cjantant al smene il cjâf e al scurte il pas.
Il mus al à scjaldât nestri Signôr
e dopo lu à puartât fin in Egjit.
La siore di Neron, imperatôr,
cussì, po, almancul, a si cjate scrit,
par vê la borie di una frescje scusse
si bagnave ogni dì tal lat di musse.
‘Ne volte al leve a tor simpri discolz,
ma vuê ancje lui al à i siei cuatri fiers.
L’è dificil che i mus diventin sbolz;
se son plaiâts, si scugn’ lassâju fers;
vivin a grame, cjanussis e stran;
no màngjin blave par che no ur dan.
di Pieri Masut
San Lurinç di Sedean, 23 di Avrîl dal 1944.


text:
31 dicembre 2009
Auguris a ducj!
O speri che l'an che si siere, ancje se tra dificoltâts, us sedi lât avonde ben, ma la sperance e l'auguri plui grant che o fâs a ducj i letôrs di chest blog, e no dome, al è che il 2010 al vadi inmò miôr.
Intant che Gioele al finìs di mangjâ lis balutis dal arbul di Nadâl, o cor a viodi che nol vedi za frontât ancje cualchi pipin tal presepi...
O sieri rinovant a ducj voaltris e a lis personis che ur volês ben, i miei auguris par un 2010 di pâs, salût, sodisfazions e che il mont dulà che o sin al torni a scuvierzi il valôr dal rispiet par chei altris.
Che i vuestris siums a podedin deventâ realtât.
Tancj auguris
Intant che Gioele al finìs di mangjâ lis balutis dal arbul di Nadâl, o cor a viodi che nol vedi za frontât ancje cualchi pipin tal presepi...
O sieri rinovant a ducj voaltris e a lis personis che ur volês ben, i miei auguris par un 2010 di pâs, salût, sodisfazions e che il mont dulà che o sin al torni a scuvierzi il valôr dal rispiet par chei altris.
Che i vuestris siums a podedin deventâ realtât.
Tancj auguris
30 dicembre 2009
Il rispiet pe muart esistial inmò?
La dì di Nadâl al è muart Carlo Sgorlon. E îr al è stât il so funerâl.
Ce che mi avilìs al è chest tentatîf che plui di cualchidun al cîr di fâ par impiâ la polemiche su la pocje o tante partecipazion di int al so funerâl.
Jo no ai stât e dome vuê o scrîf di lui. No soi stât un so letôr ancje se nissun pues meti in discussion la sô opare che lu fâs un dai scritôrs talians plui innomenâts dal Nûfcent.
Si pues ancje no jessi dacuardi, e jo tra chescj, cu la sô concezion dal furlan (mi somee che, pûr scrivint tant dal Friûl, nol ves vude tante stime de lenghe furlane, che par tant timp al veve fadiât a considerâle "lenghe"... ancje se, leint i gjornâi di vuê, o ai cjatât une declarazion di Federico Rossi che al dîs che al ves gambiade idee... no sai ce pensâ, mi documentarai miôr).
Ma cumò nol è il moment des polemichis tra chei a pro e chei cuintri, des recriminazions, de conte di "cui che al jere e cui che nol jere": cuant che al mûr un om, al lasse simpri un vueit e se la sô e jere une "vôs de culture", il cidin che al lasse al pese.
E mi fâs tant mâl viodi che chest "vueit" al jemple simpri di plui une societât che no je buine di vê rispiet nancje denant de muart, e, invezit di stâ cidine almancul in cierts moments, e vuache dibant.
Ce che mi avilìs al è chest tentatîf che plui di cualchidun al cîr di fâ par impiâ la polemiche su la pocje o tante partecipazion di int al so funerâl.
Jo no ai stât e dome vuê o scrîf di lui. No soi stât un so letôr ancje se nissun pues meti in discussion la sô opare che lu fâs un dai scritôrs talians plui innomenâts dal Nûfcent.
Si pues ancje no jessi dacuardi, e jo tra chescj, cu la sô concezion dal furlan (mi somee che, pûr scrivint tant dal Friûl, nol ves vude tante stime de lenghe furlane, che par tant timp al veve fadiât a considerâle "lenghe"... ancje se, leint i gjornâi di vuê, o ai cjatât une declarazion di Federico Rossi che al dîs che al ves gambiade idee... no sai ce pensâ, mi documentarai miôr).
Ma cumò nol è il moment des polemichis tra chei a pro e chei cuintri, des recriminazions, de conte di "cui che al jere e cui che nol jere": cuant che al mûr un om, al lasse simpri un vueit e se la sô e jere une "vôs de culture", il cidin che al lasse al pese.
E mi fâs tant mâl viodi che chest "vueit" al jemple simpri di plui une societât che no je buine di vê rispiet nancje denant de muart, e, invezit di stâ cidine almancul in cierts moments, e vuache dibant.
26 dicembre 2009
Realtât industriâl, pagjine 62
Realtât industriâl al è il periodic di Confindustrie di Udin. Sul numar di Novembar e jere une interviste al president regjonâl Calligaris che al fevelave di "Furlan vs Inglês" cuasi che a fossin robe di metile une cuintri di chê altre. Alore o ai cjapade "cjarte e pene" e o ai scrit une mail a Confindustrie che e à publicât sul numar di Dicembar la mê e altris protestis.
Par lâ a lei, fracait su chest link e lait a pagjine 62.
Simpri su chest argoment, us segnali ancje chescj 2 links:
Adriano Luci, su La Patrie di Novembar 2008
Franco Finco, su La Patrie di Otubar 2009
Arnalt Baracêt, su La Patrie di Novembar 2009
Franco Soldati, su La Patrie di Dicembar 2009
Par lâ a lei, fracait su chest link e lait a pagjine 62.
Simpri su chest argoment, us segnali ancje chescj 2 links:
Adriano Luci, su La Patrie di Novembar 2008
Franco Finco, su La Patrie di Otubar 2009
Arnalt Baracêt, su La Patrie di Novembar 2009
Franco Soldati, su La Patrie di Dicembar 2009
25 dicembre 2009
Bon Nadâl e che Diu us dei dal ben, par chest an e par chel cu ven
Preiere di Nadâl
Ven jù Signôr
dal to cîl di glorie,
ven a comedâ la nestre storie.
Ven jù Signôr
in cheste puare tiere,
là che a regnin
svindic, fam e vuere.
Ven jù Signôr
a sfantâ la pôre e il scûr,
a morestâ e a sclipî il nestri cûr.
Ven jù ancje vuê
come chê dì a Betlem,
ven a viodi dal puar
e di chel che al zem.
Ven jù in chest mont
simpri plui forest:
dome cu la tô gracie
si podarà meti in sest.
Ven jù Signôr
dal to biel cîl stelât,
ven a viodi dal mont
che al è malât.
Ven jù Signôr
a fânus il grant regâl
dal perdon e de pâs
come tal prin Nadâl.
pre Antoni Beline
Ven jù Signôr
dal to cîl di glorie,
ven a comedâ la nestre storie.
Ven jù Signôr
in cheste puare tiere,
là che a regnin
svindic, fam e vuere.
Ven jù Signôr
a sfantâ la pôre e il scûr,
a morestâ e a sclipî il nestri cûr.
Ven jù ancje vuê
come chê dì a Betlem,
ven a viodi dal puar
e di chel che al zem.
Ven jù in chest mont
simpri plui forest:
dome cu la tô gracie
si podarà meti in sest.
Ven jù Signôr
dal to biel cîl stelât,
ven a viodi dal mont
che al è malât.
Ven jù Signôr
a fânus il grant regâl
dal perdon e de pâs
come tal prin Nadâl.
pre Antoni Beline
20 dicembre 2009
19 dicembre 2009
Floc di nêf
Figade!!! Vuê mi soi jevât e o ai dât un cuc fûr dal barcon: dut blanc e nêf che continue a vignî jù!
Alore o vevi pensât di meti ancje jo une biele foto cu la neveade, ma intant che o mateavi cun Feisbûc o ai brincade cheste foto di un "flocut di nêf batiât" juste domenie passade: ve chi Gioele, il gno superfigo nevodut intant che al smicje don Giuliano prime che i resenti il cjavut [pe cronache: al è stât bravin, Gioele al à molade dome une vuicade, ma o scoment che dopo cualchi zornade di fiere, plui di cualchidun al varès bruntulât par une lavade di cjâf cu la aghe frede =)...]
Bon, intant buine neveade a ducj e cumò o voi a balonâlu! =P
ps: e no stâit a dî "viôt li ce barbe, piês dal nevôt!"... parcè che e je vere! eheh!!!
pps: grazie a Ranieri pe foto!
18 dicembre 2009
Internet libar!
Us segnali doi intervents: un sul blog di Aldo Rossi (di pôc laureât cun tesi "Marketing in Marilenghe", compliments!!!) e un dal prof. Francesco Pira, docent a Relazions publichis a Gurize.
Une frase mi à plasût in particolâr tal articul dal prof. Pira: "E credo che molte persone, le stesse che criticano i social network , e una larga parte della classe politica del nostro paese non siano mai entrati effettivamente in un social network. Non sanno neanche come sia fatto".
O soi dacuardi al 100%: di fat, masse int spes su chescj argoments e fevele di bant, cence savê di ce che e fevele!
Internet al à di restâ libar!
Fracait chi par lei il post di Aldo e fracait chi par lei la interviste al prof. Pira.
Une frase mi à plasût in particolâr tal articul dal prof. Pira: "E credo che molte persone, le stesse che criticano i social network , e una larga parte della classe politica del nostro paese non siano mai entrati effettivamente in un social network. Non sanno neanche come sia fatto".
O soi dacuardi al 100%: di fat, masse int spes su chescj argoments e fevele di bant, cence savê di ce che e fevele!
Internet al à di restâ libar!
Fracait chi par lei il post di Aldo e fracait chi par lei la interviste al prof. Pira.
17 dicembre 2009
Grazie Dreetôr
E je jessude la Patrie dal Friûl di Dicembar (www.lapatriedalfriul.org).
Jo no fâs tancj coments, ma mi sint di dî dome GRAZIE DI CÛR a Dree Venier par dut ce che mi à insegnât, no dome come gjornalist ma ancje dal pont di viste uman.
Jo no fâs tancj coments, ma mi sint di dî dome GRAZIE DI CÛR a Dree Venier par dut ce che mi à insegnât, no dome come gjornalist ma ancje dal pont di viste uman.
15 dicembre 2009
Alè Udin, in Internet ancje par furlan!
Finalmentri realtât! Lu vevi anunciât cun sodisfazion un mesut indaûr e cumò di cualchi dì si pues lei il gnûf sît dal Udin (http://www.udinese.it/) ancje par furlan.
Cheste biele gnove però e je un tic fuscade dai risultâts che pal moment a son propit jù...
Dut câs, Alè Udin e par cheste iniziative, che e somee vê grant sucès, tancj compliments!
(foto gjavade dal sît www.udinese.it)
14 dicembre 2009
11 dicembre 2009
10 dicembre 2009
10 agns de Leç 489/99
La prossime setemane a colin i 10 agns de leç 482/99.
Pe ocasion la Universitât dal Friûl, il centri interdipartimentâl pal plurilinguisim, e à inmaneât une cunvigne su scuele e publiche aministrazion.
Lait a lei chi dut il program.
Viodint i clârs di lune che si presentin, plui che di complean, chest aniversari mi sa di requiem...
Pe ocasion la Universitât dal Friûl, il centri interdipartimentâl pal plurilinguisim, e à inmaneât une cunvigne su scuele e publiche aministrazion.
Lait a lei chi dut il program.
Viodint i clârs di lune che si presentin, plui che di complean, chest aniversari mi sa di requiem...
Conciert di Nadâl
Ve ca il volantin dal tradizionâl conciert di Nadâl fat de corâl di Maian. Apontament par sabide ai 12 di Dicembar in Glesie a Maian a lis 20.45.
Di no pierdi!
Di no pierdi!
09 dicembre 2009
Piçul cu la fiere
E dopo cualchi zornade di cidin, ve chi che o torni a postâ, ma par une notizie no tant biele: il piçul Gioele al è plen di fiere e ancje sô mari no scherce.
Sù sù che ca di cualchi zornade o vin di fâ fieste!
Sù sù che ca di cualchi zornade o vin di fâ fieste!
03 dicembre 2009
Sandri di Suald sul Gazzettino
Mi à plasût la interviste di Sandri di Suald sul Gazzettino: us consei di lâ a leile ancje voaltris se no lu vês za fat, fracait chi.
01 dicembre 2009
La infrastruture che e covente di plui
Sabide e je vignude fûr La Vita Cattolica, setemanâl diocesan di Udin diret di Ezio Gosgnach.
Il so editoriâl al tache cussì:
"Lu à dit e fat capî plui voltis il president de Regjon, Renzo Tondo; lu à confermât a claris letaris l'assessôr a la Culture, Roberto Molinaro, intun incuintri resint su la metude in vore de leç di tutele: la valorizazion de lenghe furlane no je tra lis prioritâts de atuâl Zonte dal Friûl-Vignesie Julie. Massime in timps di ristretecis economichis. Par tant, te finanziarie pal 2010, li za scjarsis risorsis pe lenghe furlane a varan un tai dal 20%". [...]
Continuait a lei l'editoriâl di Ezio Gosgnach sul blog di Simone.
Il so editoriâl al tache cussì:
"Lu à dit e fat capî plui voltis il president de Regjon, Renzo Tondo; lu à confermât a claris letaris l'assessôr a la Culture, Roberto Molinaro, intun incuintri resint su la metude in vore de leç di tutele: la valorizazion de lenghe furlane no je tra lis prioritâts de atuâl Zonte dal Friûl-Vignesie Julie. Massime in timps di ristretecis economichis. Par tant, te finanziarie pal 2010, li za scjarsis risorsis pe lenghe furlane a varan un tai dal 20%". [...]
Continuait a lei l'editoriâl di Ezio Gosgnach sul blog di Simone.
Iscriviti a: Post (Atom)


text:
Martars 25 | Zenâr 2022 | 945 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2006 | 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
OPERA OMNIA DI PRE TONI BELINE:
CONTRIBÛT DE PROVINCIE DI UDIN
Tal 2013 al è stât puartât insom il progjet scomençât ai 23 di Avrîl dal 2009, fat bon un protocol di intese jenfri la Provincie di Udin e Glesie Furlane par meti adun in cinc angs 2009-2013 une racuelte complete dai scrits di pre Antoni Beline.
Il progjet al è stât pastanât di Glesie furlane, e fat bon de Provincie di Udin cuntun contribût anuâl par cinc agns pe realizazion di «Pre Antoni Beline: un profete pal Friûl di doman». Vâl a dî, la racuelte e la publicazion dal patrimoni leterari di Pre Antoni Beline intune edizion complete e organiche.
L’impegn, fat bon dal President de Provincie Pietro Fontanini e sotscrit di Glesie Furlane, al è stât di 80 mil euros pe publicazion di nûf oparis di Pre Antoni Beline: «Sul at di voltâ pagjine», «Par amôr o par fuarce?», «Eutanasie di un Patriarcjât», «Amôr di patrie», «Fortunât il popul che il Signôr al è il so Diu», «Rogazions», «Cirint lis olmis di Diu - V», «Trilogjie» e «De Senectute».


text:
video
Didatiche
Ce puest varaie la lenghe furlane te scuele di doman? (4 di 4)
Cressi cun plui lenghis
Cuâi materiâi vino a disposizion par insegnâ la lenghe furlane? (1 di 7)
Cressi cun plui lenghis
Cuale ise la maniere miôr par insegnâ il furlan ai fruts? (2 di 7)
Cressi cun plui lenghis
Cuale ise stade la esperience dal laboratori CLIL te scuele de infanzie? (4 di 7)
Cressi cun plui lenghis
Cuâi sono i aspiets metodologjics e organizatîfs dal CLIL? (5 di 7)
Cressi cun plui lenghis
Cuâi sono i efiets de modalitât CLIL sul aprendiment dai students? (6 di 7)
Cressi cun plui lenghis
Giovanni Marinelli – Il documentari
video realizât dai students dal Liceu Sientific "G. Marinelli" di Udin su la figure di Giovanni Marinelli


text:
A chei che nus corin daûr su Facebook lu vin za anticipât îr, ma cumò lu disin a ducj voaltris chi sul sît. L’esperiment dal CovidCurte Day 20, cu la leture a vôs des contis metude dongje dal test al è vignût une vore ben e Radio Onde Furlane e à decidût di fânus un biel regâl.
Cheste setemane, di lunis fin sabide, aes 12.00, subit dopo il Ce fâ, e aes 14,45, a vignaran trasmetudis lis contis dal CovidCurte Day 20, dôs in dì, si che duncje dilunc di cheste setemane lis podarês sintî dutis par radio. E mica dome une setemane? Setemane che e ven si repliche, juste a cavaloto des votazions.
Ma se o volês savê di plui, vuê aes 11.45, l’Ostîr e Lupo Manarie in persone us spiegaran dut, e o podês scoltâju sul solit 90.0 FM o in streaming in dut il mont dal sît di Onde Furlane, se il motopic al finis di lavorà. Ma se no rivais adore a scoltà la direte, nuie pôre… Vuê o o sin in vene di gnovis, us disìn ancje che no si sin limitâts a lâ in Radio, ma o vin metût sù lis contis ancje su Spotify!
Il tiermin par votâ lis contis par ducj chei che a son iscrits ae Liste di Contecurte al reste domenie ai 17 di Mai, e Lunis ai 18 aes 11.45, come vuê. l’Ostîr e Lupo Manarie a tornaràn in Radio a spiâ in anteprime galatiche universâl e lupomanariose cui che al è il vincidôr dal CovidCurte Day 20!
E se no sês iscrits ae Liste nuie pôre, o stais un lamp a iscrivisi, baste meti dentri non e direzion di puest tal spazi che o cjataìs sul sît e fracâ il link te mail che us rive. E dopo us rivaran lis istruzion vie pueste e ancje la conte dal mês. (e butait un cuc tal spam, che cualchidun al à inmò di confermâ, forsit par chel)